Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart

(forelagt af Kommissionen)

BEGRUNDELSE

1. Da Rådet og Kommissionen udarbejdede den anden liberaliseringspakke i 1989 var de enige om, at Fællesskabets lufttransportpolitik også måtte beskæftige sig med harmoniseringen af den retsramme, der gælder for civilluftfart både for at kunne opretholde et højt sikkerhedsniveau og for at sikre fair konkurrence på det indre marked.

2. Med henblik herpå vedtog Fællesskabet Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart med henblik på at etablere og til stadighed ajourføre harmoniserede bestemmelser for konstruktion, fremstilling, operation og vedligeholdelse af fly og for personale og organisationer, der beskæftiger sig med disse opgaver. Samtidig var der i denne forordning opført en række tekniske krav - Joint Aviation Requirements (JAR) - som er udarbejdet af de fælles luftfartsmyndigheder (Joint Aviation Authorities - JAA) - som blev gjort til lov i Fællesskabet. Det var meningen, at når nye JAR blev udarbejdet, skulle Kommissionen overveje om og hvordan de skulle gøres til lov og derefter fremsætte de nødvendige forslag til Rådet og Europa-Parlamentet for at supplere regelsættet for Fællesskabets civilluftfart.

3. Det er på denne baggrund at Kommissionen behandlede et dokument, der er blevet vedtaget af JAA i 1995 med henblik på at etablere harmoniserede krav for drift af fly, der anvendes i kommerciel lufttransport, og som hedder JAR-OPS 1 [1], og at Kommissionen mellem 1995 og 1997 tilrettelagde to ekspertmøder og et forum for at nå frem til en afgørelse om adskillige spørgsmål, der gav anledning til bekymring. Herunder har man været særlig opmærksom på sikkerhedsspørgsmål for kabinepersonale samt krav om arbejdstid og hviletid foruden foreneligheden med fællesskabsret og det nøjagtige anvendelsesområde for en fællesskabsforanstaltning.

[1] JAR-OPS 1 dækker kun kommercielle operationer, dvs. flyvning med transport af passagerer mod vederlag og/eller lejeafgift. Drift med rotorfly er dækket af JAR-OPS 3.

Man konkluderede, at vedtagelse af fælles bestemmelser på dette område utvivlsomt falder inden for anvendelsesområdet for forordning (EØF) nr. 3922/91, som er at opretholde et højt sikkerhedsniveau inden for civil luftfart og undgå forvridning på det indre marked.

Da sådanne bestemmelser ikke blot dækker drift af fly, men også definerer betingelser, der skal opfyldes af selskaberne for at vise, at de rent teknisk er i stand til at operere fly og transportere passagerer og gods - dvs. at de kan få deres luftfartscertifikat (AOC - Air Operator Certificate) - drejer det sig klart om bestemmelser som nævnt i Rådets forordning (EØF) nr. 2407/92 om udstedelse af licenser til luftfartsselskaber.

Sådanne bestemmelser må derfor indføres i EF-retten. Da man overvejede, hvorledes dette skulle gøres, viste det sig dog, at det ikke er muligt at indføre JAR-OPS 1 blot ved at opføre den i bilaget til Rådets forordning (EØF) nr. 3922/91, som det tidligere er blevet gjort med andre JAR-koder, og der er mange grunde hertil.

For det første indeholder JAR-OPS 1 nogle bestemmelser, som er uforenelige med EF-ret og -politikker; det er derfor nødvendigt at foretage tilpasninger for at sikre forenelighed.

For det andet, og til trods for fordelen ved at holde fast ved det tekniske indhold i det dokument, der er udarbejdet af JAA, og som i mellemtiden er vedtaget af et stort antal medlemsstater og mange tredjelande, er der stadig mange punkter, som de forskellige interesserede parter har udtrykt uenighed om, hvilket kræver, at Kommissionen må finde frem til sin egen holdning og fremkomme med sine egne konklusioner.

De pågældende bestemmelser får endvidere enorme økonomiske og sociale følger for tusinder af virksomheder - og de fleste af disse er små og mellemstore virksomheder - og arbejdstagere; det er derfor nødvendigt, at den lovmæssige vedtagelsesproces sikrer den sædvanlige gennemsigtighed og giver alle involverede parter de nødvendige elementer til, at de kan spille deres rolle. De retlige kravs fulde tekst kommer derfor til at gennemgå den sædvanlige EF-vedtagelsesproces.

4. På grundlag af resultatet af disse møder og de oprindelige JAR-OPS 1 som vedtaget af JAA er der derfor udarbejdet en revideret tekst om harmoniserede bestemmelser for kommercielle luftoperationer, som hedder: "OPS 1: kommerciel lufttransport (fly)". Der blev i løbet af sommeren 1997 foretaget en omfattende høring af de relevante økonomiske og sociale parter, hvorved der fremkom en række kommentarer.

5. Reaktionerne bekræftede nødvendigheden af i nær fremtid at indføre harmoniserede sikkerhedsbestemmelser om kommerciel lufttransport i EF-retten. Da disse bestemmelser vedrører tekniske krav og administrative procedurer inden for civil luftfart, foreslog man at indføje dem i Rådets forordning (EØF) nr. 3922/91. Selv om de fleste ville have foretrukket en gennemførelse med henvisning til JAR-OPS 1, kunne de også acceptere, at en sådan tekst bliver bilag til denne forordning, som fastsætter den generelle ramme, der gælder for sådanne krav, inklusive gensidig anerkendelse af certifikater, ændringsprocedurer og EF-kontrol af bestemte nationale foranstalt ninger. Den alternative løsning, dvs. formulering af en særskilt retsakt, modtog ikke megen støtte, da det skaber unødvendig forvirring inden for den civile luftfartslovgivning, som allerede er meget kompleks.

6. Kommissionen har på denne baggrund besluttet at gennemføre indholdet af JAR-OPS 1 ved at føje et nyt bilag til Rådets forordning (EØF) nr. 3922/91 og ved at foretage de nødvendige ændringer til denne forordnings tidligere tekst for at gøre dette muligt.

7. Hvad angår det nye bilag og for at tage så meget hensyn som muligt til de kommentarer, der er indkommet under ovennævnte høring, er teksten blevet udarbejdet med følgende mål:

- overholdelse af det sikkerhedsniveau, der er foreslået af JAA

- begrænse omfanget af EF-kravene til det strengt nødvendige for at sikre auto matisk anerkendelse af AOC. Teksten dækker derfor kun afsnit 1 af JAR-OPS 1 og udelukker andre dele, som vedrører acceptable overhold elsesmidler (acceptable means of compliance - AMC) eller forklarende materiale som defineret i afsnit 2 i JAR-OPS 1

- at lægge teksten så nært som muligt op ad JAR-OPS 1 for at lette yderligere udviklinger og ændringer samt forenelighed med regelsystemet i JAA-lande som ikke er EU-medlemsstater.

- at sikre forenelighed med EF-retten ved at foretage tilpasninger af følgende bestemmelser:

- Registrering af fly. Rådets forordning (EØF) nr. 2407/92 tillader en luftfartsoperatør at have fly registreret i flere medlemsstater. OPS 1 skal også anerkende dette, forudsat en enkelt myndighed er ansvarlig for AOC [2] og at passende ordninger mellem myndighederne arrangeres med henblik på dette. Bestemmelserne i 1.175 i JAR-OPS 1 er blevet omformuleret med henblik herpå.

[2] AOC eller "air operator certicificate" (luftfartscertifikat) er et dokument, som udstedes til et luftfartsselskab eller en gruppe luftfartsselskaber af de kompetente myndigheder, som bekræfter, at den pågældende operatør har den faglige kunnen og organisationen til at garantere den sikre drift af fly til de formål, der er angivet i certifikatet.

- Rådets forordning (EØF) nr. 2407/92 kræver, at den myndighed, der er ansvarlig for AOC skal kontrollere, at wet-lease-in [3] fly fra tredjelande på kortfristede kontrakter har et sikkerhedsniveau der svarer til det, der er påkrævet for EF-fly. Bevis for et sådant tilsvarende sikkerhedsniveau kan ikke udstedes selv for et kort tidsrum, og de tilknyttede JAR-OPS 1-bestemmelser kan ikke opretholdes. Dette spørgsmål må behandles via passende ordninger mellem operatørerne og myndighederne, f.eks. "hvide lister" over udenlandske fly, som er godkendt på forhånd. Bestemmelser i 1.165(d) i JAR-OPS 1 er derfor ikke blevet medtaget i forslaget.

[3] "Wet-lease-in" betyder, at et andet luftfartsselskab opererer et fly og dets mandskab under lejerens driftslicens.

- Undtagelser/operationelle direktiver. Den fleksibilitet JAR-OPS 1 giver er en anerkendt nødvendighed. Der må dog alligevel træffes foranstaltninger for at undgå, at en sådan fleksibilitet kan anvendes til at underminere de fælles luftfartskrav og således føre til lavere sikkerhedsniveau eller markedsforvridning. Det foreslås derfor at forbinde denne fleksibilitet med en EF-kontrolprocedure. Artikel 8 i Rådets forordning (EØF) nr. 3922/91 som allerede fastsætter, at der er EF-kontrol med hastende foranstaltninger på nationalt niveau, er derfor blevet revideret, så den passer bedre til anvendelsesområdet for alle eventuelle undtagelser.

8. Selvom målet er så vidt muligt at holde sig til JAR-OPS 1-teksten mener Kommissionen, at det er nødvendigt at begrænse indholdet af OPS 1 vedrørende sikkerhedskrav for kabinepersonalet til de krav, som er luftfartsselskabernes ansvar på samme måde som i underafsnit N om cockpit-besætningen. Andre krav vedrørende uddannelse, alder og lægelige krav dækkes i et særdirektiv [4]. Et forslag om særdirektiv blev vedtaget af Kommissionen den 22. juli 1997 og sendt til Rådet.

[4] KOM(97) 382 endelig udg. af 22.7.1997: Forslag til Rådets direktiv om sikkerhedskrav og bevis for erhvervsmæssig kompetence for kabinebesætninger inden for civil luftfart.

9. Endelig, i lyset af resultaterne af drøftelserne om flyvetid og hviletid for besæt ningen, er det usandsynligt at en flyvetidsbegrænsningsordning kan udarbejdes rettidigt, før OPS 1 træder i kraft, og der er ingen grund til at forsinke indførelse af fælles operationelle bestemmelser yderligere. Når Kommissionen er rede til at fremsætte forslag om krav om flyvetid og hviletid, vil man overveje, hvorvidt og hvordan de forbindes med OPS 1.

10. Fællesskabet har forpligtet sig til at vedtage fælles, harmoniserede sikkerhedskrav for drift af fly. JAA's arbejde, som har ført til udarbejdelsen af JAR-OPS 1, udgør et godt grundlag for at gøre dette for kommerciel lufttransport med fly.

Kommissionen foreslår derfor at indarbejde indholdet i EF-retten med det minimum af ændringer, der er nødvendige for at opfylde EF-forpligtelser og -politikker. Dette er formålet med vedlagte forslag til Rådets forordning om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart.

Man vil på lignende måde senere beskæftige sig med kommerciel lufttransport med bærerotorfly, idet man som grundlag anvender indholdet i JAR-OPS 3, der er udarbejdet af JAA.

Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel artikel 80, stk. 2,

under henvisning til forslag fra Kommissionen [5],

[5] EFT C

under henvisning til udtalelse fra Det Økonomiske og Sociale Udvalg [6],

[6] EFT C

under henvisning til udtalelse fra Regionsudvalget [7],

[7] EFT C

i henhold til fremgangsmåden i traktatens artikel 251 [8], og

[8] EFT C

ud fra følgende betragtning:

(1) Rådets forordning (EØF) nr. 3922/91 [9] fastsætter fælles sikkerhedskrav, som er opført i dens bilag II, hvad angår konstruktion, fremstilling, operation og vedligeholdelse af luftfartøjer samt personer og organisationer, som er involveret i disse opgaver. Disse harmoniserede sikkerhedskrav gælder for alle fly, der opereres af Fællesskabets luftfartsselskaber, enten de er registreret i en medlemsstat eller i et tredjeland. Nævnte forordning kræver i artikel 4, stk. 1, at Rådet skal vedtage de fælles tekniske krav og administrative procedurer på grundlag af artikel 80, stk. 2 i traktaten for de områder, der ikke er nævnt i bilag II.

[9] EFT L 373 af 31.12.1991, s. 4. Senest ændret ved Kommissionens forordning (EØF) nr. 1069/1999 (EFT L 130 af 26.5.1999, s. 16).

(2) Rådets forordning (EØF) nr. 2407/92 af 23. juli 1992 om udstedelse af licenser til luftfartsselskaber [10] fastsætter i artikel 9, at det til enhver tid er en betingelse for udstedelse af en licens og for dennes gyldighed, at det pågældende foretagende er besiddelse af en gyldig AOC (Air Operator Certificate), der dækker den virksomhed, som licensen omfatter, og er i overensstemmelse med de kriterier, der er fastlagt i den relevante rådsforordning. Det er nu hensigtsmæssigt at fastlægge sådanne kriterier.

[10] EFT L 240 af 24.8.1992, s. 1.

(3) Den fælles luftfartsmyndighed (Joint Aviation Authority - JAA) har vedtaget et sæt harmoniserede bestemmelser for kommerciel lufttransport, JAR-OPS 1; JAR-OPS 1 (ændring 1 af 1. marts 1998) om fly fastsætter det sikkerhedsniveau, der er påkrævet for denne type operationer og udgør derfor et godt grundlag for EF-ret om fly. Der må foretages ændringer i denne tekst for at bringe den i overensstemmelse med EF-retten og -politikker, idet der må tages hensyn til dens mange indvirkninger på det økonomiske og sociale område. Den reviderede tekst vil være forskellig fra JAR-OPS 1 og kan derfor ikke indføres i EF-retten med henvisning til bilag II i forordning (EØF) nr. 3922/91. Denne forordning må derfor tilføjes et bilag III med de nødvendige krav.

(4) Luftfartsvirksomheder bør have tilstrækkelig fleksibilitet til at kunne klare uforudsete operationelle omstændigheder, både af hastende art og af begrænset varighed, eller til at vise, at de kan opnå et tilsvarende sikkerhedsniveau med andre midler end ved anvendelse af de fælles bestemmelser i bilag III til forordning (EØF) nr. 3922/91. Denne type fleksibilitet er også nødvendig ved anvendelsen af andre JAR, som er anført i bilag II. Medlemsstater bør derfor have beføjelse til at indrømme undtagelser fra de fælles tekniske krav og administrative procedurer. Sådanne undtagelser kan dog i bestemte tilfælde underminere de fælles sikkerhedskrav eller skabe markeds fordrejning, og det er derfor nødvendigt, at omfanget heraf begrænses strengt, og at udstedelse af undtagelser er betinget af passende EF-kontrol.

(5) Bestemmelserne vedrørende udvalgsproceduren bør ændres med henblik på at tilpasse den til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [11].

[11] EFT L 184 af 17.7.1999, s. 23.

(6) I betragtning af foregående bør forordning (EØF) nr. 3922/91 ændres -

UDSTEDT FØLGENDE FORORDNING:

Artikel 1

I forordning (EØF) nr. 3922/91 foretages følgende ændringer:

1) Artikel 1, stk. 1, affattes således:

"1. Denne forordning gælder for harmonisering af tekniske krav og administrative procedurer for sikkerhed inden for civil luftfart som omhandlet i bilag III særlig med hensyn til:

a) konstruktion, fremstilling, operation og vedligeholdelse af luftfartøjer

b) personer og organisationer, som er involveret i disse opgaver."

2) Artikel 3 affattes således:

"Artikel 3

1. Med forbehold af artikel 11 er de fælles tekniske krav og administrative procedurer, der anvendes i Fællesskabet på de i bilag II nævnte områder, de herfor relevante forskrifter, der er opført i nævnte bilag, og som gælder den 1. januar 1992.

2. Med forbehold af artikel 11, er de fælles tekniske krav og administrative procedurer, der anvendes i Fællesskabet for kommerciel transport med fly de i bilag III angivne."

3) Artikel 4, stk. 1, affattes således:

"1. For de områder, der ikke er omfattet af bilag II eller III, vedtager Rådet på grundlag af traktatens artikel 80, stk. 2, fælles tekniske krav og administrative procedurer. Kommissionen forelægger, om nødvendigt, snarest passende forslag inden for disse områder."

4) Artikel 8 affattes således:

"Artikel 8

1. Bestemmelserne i artikel 3-7 er ikke til hinder for, at en medlemsstat kan reagere omgående på et sikkerhedsproblem, der vedrører et produkt, en person eller et organ, der er omfattet af denne forordnings bestemmelser. I så fald underretter medlemsstaterne Kommissionen og de øvrige medlemsstater om de trufne foranstaltninger og grundene dertil.

2. Kommissionen beslutter i overensstemmelse med proceduren i artikel 12, stk. 2, om et utilstrækkeligt sikkerhedsniveau eller en mangel i de fælles tekniske krav og administrative procedurer berettiger en fortsættelse af de foranstalt ninger, der er vedtaget i henhold til stk. 1 i nærværende artikel. I så fald tager den også de nødvendige skridt til at ændre de tilsvarende fælles tekniske krav og administrative procedurer i henhold til artikel 4 eller 11. Hvis det konstateres, at medlemsstatens foranstaltninger ikke er berettigede, skal medlemsstaten tilbagekalde de pågældende foranstaltninger.

3. Medlemsstaterne kan indrømme undtagelser fra de tekniske krav og administrative procedurer angivet i denne forordning i tilfælde af uforudset tvingende operationel nødvendighed eller operationelle behov af begrænset varighed. I sådanne tilfælde skal Kommissionen og de andre medlemsstater underrettes hurtigst muligt om de indrømmede undtagelser.

4. Kommissionen kan efter proceduren i artikel 12, stk. 2, beslutte, at undtagelser som er udstedt i henhold til stk. 3 i nærværende artikel ikke er i overens stemmelse med denne forordnings generelle sikkerhedsmålsætninger eller enhver anden bestemmelse i EF-retten. I så fald skal medlemsstaten ophæve undtagelsen.

5. I tilfælde, hvor det er muligt at opnå et sikkerhedsniveau, der svarer til det niveau, der opnås ved anvendelse af de fælles tekniske krav og administrative procedurer i nærværende forordnings bilag I, II og III, kan medlemsstaterne uden diskriminering på grund af ansøgernes nationalitet og under hensyntagen til behovet for ikke at fordreje konkurrencen, godkende afvigelser fra disse bestemmelser. De pågældende medlemsstater skal i så fald informere Kommissionen før sådan en godkendelse gives og angive grunde, der viser behovet for at fravige de fælles tekniske krav og administrative procedurer samt de betingelser, der tænkes anvendt for at nå et tilsvarende sikkerhedsniveau.

6. Kommissionen beslutter i henhold til proceduren i artikel 12, stk. 2, om en godkendelse, som er foreslået i henhold til stk. 5 i nærværende artikel, repræsenterer et tilsvarende sikkerhedsniveau og kan gives. Hvis det er tilfældet, meddeler den sin beslutning til alle medlemsstaterne, som også har ret til at anvende denne foranstaltning. De relevante bestemmelser i bilag II og III kan også ændres for at afspejle en sådan foranstaltning.

Bestemmelserne i artikel 6, stk. 1, og artikel 7 gælder for den pågældende foranstaltning."

5) Artikel 11, stk. 1, affattes således:

"1. Kommissionen skal efter proceduren i artikel 12, stk. 2, tilpasse de fælles tekniske krav og administrative procedurer, der er opført i bilagene, til det videnskabelige og tekniske fremskridt."

6) I artikel 12 erstattes stk. 2 og 3 med:

"2. Når der henvises til nærværende stykke, finder den i artikel 5 i Rådets afgørelse 1999/468/EF* omhandlede forskriftsprocedure anvendelse i overens stemmelse med samme afgørelses artikel 7, stk. 3 og artikel 8.

Det i artikel 5, stk. 6, i afgørelse 1999/468/EF omhandlede tidsrum er på tre måneder.

* EFT L 184 af 17.7.1999, s. 23."

7) Teksten i bilaget til nærværende forordning indsættes som bilag III.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG

"BILAG III

Fælles tekniske krav og administrative procedurer for kommerciel transport med fly.

OPS 1: Erhvervsmæssig lufttransport (flyvemaskiner)

Indholdsfortegnelse (generel oversigt)

SUBPART A - Anvendelsesområde

SUBPART B - Generelt

SUBPART C - Certificering af og tilsyn med luftfartsforetagender

SUBPART D - Operationelle procedurer

SUBPART E Operationer under alle vejrforhold

SUBPART F - Præstation generelt

SUBPART G - Præstationsklasse A

SUBPART H - Præstationsklasse B

SUBPART I - Præstationsklasse C

SUBPART J - Masse og balance

SUBPART K - Instrumenter og udstyr

SUBPART L - Kommunikations- og navigationsudstyr

SUBPART M - Vedligeholdelse af flyvemaskiner

SUBPART N - Flyvebesætning

SUBPART O - Kabinebesætning

SUBPART P - Håndbøger, logbøger og dokumentation

SUBPART R - Lufttransport af farligt gods

SUBPART S - Sikkerhed"

SUBPART A

ANVENDELSESOMRÅDE

OPS 1.001

Anvendelsesområde

(se bilag 1 til OPS 1.001)

(a) OPS Del 1 fastsætter krav, som gælder for ethvert civilt luftfartøj til erhvervsmæssig lufttransport, der udføres af ethvert luftfartsforetagende, som har sit hovedforretningssted og eventuelt sit hjemsted i en medlemsstat, i det følgende benævnt luftfartsforetagende. OPS 1 finder ikke anvendelse på flyvemaskiner, når disse benyttes til militære, toldmæssige og politimæssige formål.

(b) Kravene i OPS Del 1 træder i kraft:

(1) Senest den , medmindre andet er angivet, for luftfartsforetagender, der opererer flyvemaskiner, hvis højst tilladte startmasse er 10 ton eller derover, eller hvis godkendte kabinekonfiguration er indrettet til befordring af 20 passagerer eller flere eller blandede luftflåder over og under denne diskriminant.

(2) Senest den , medmindre andet er angivet, for luftfartsforetagender, der opererer alle andre former for flyvemaskiner.

Bilag 1 til OPS 1.001

Senere datoer for opfyldelse af krav indeholdt i OPS 1

Visse bestemmelser i OPS 1 har datoer for opfyldelsen, som er senere end ikrafttrædelsesdatoen for OPS 1. De bestemmelser, hvor dette er tilfældet, og de dermed forbundne datoer for opfyldelsen er som følger:

- OPS 1.470 (f) ...

- OPS 1.652 "Noter" ...

- OPS 1.652 (m) ...

- OPS 1.665 (a)(2) ...

- OPS 1.668 (a)(1) ...

- OPS 1.668 (a)(2) ...

- OPS 1.670 (a)(3) ...

- OPS 1.685 ...

- OPS 1.705 (a) ...

- OPS 1.725 (a) ...

- OPS 1.780 (a) ...

- OPS 1.805 (a)(2) ...

- OPS 1.805 (c)(2) ..."

SUBPART B

GENERELT

OPS 1.005

Generelt

(a) Luftfartsforetagendet må ikke operere en flyvemaskine til erhvervsmæssig lufttrafik, medmindre det er i overensstemmelse med OPS Del 1.

(b) Luftfartsforetagendet skal overholde ethvert luftdygtighedskrav, som finder anvendelse på flyvemaskiner, der benyttes til erhvervsmæssig lufttrafik.

(c) Enhver flyvemaskine skal opereres i overensstemmelse med bestemmelserne i flyvemaskinens luftdygtighedsbevis og inden for de godkendte begrænsninger, som er angivet i flyvemaskinens flyvehåndbog.

OPS 1.010

Dispensationer

Under iagttagelse af de fælles kontrolprocedurer kan Myndigheden undtagelsesvist og midlertidigt meddele dispensation fra bestemmelserne i OPS Del 1, såfremt det er godtgjort, at der er et behov, og forudsat, at eventuelle yderligere betingelser, som Myndigheden finder nødvendige for at sikre et tilfredsstillende sikkerhedsniveau i det pågældende tilfælde, overholdes.

OPS 1.015

Driftsforskrifter

(a) Under iagttagelse af de gældende fælles kontrolprocedurer kan Myndigheden ved en driftsforskrift bestemme, at en flyvning af sikkerhedshensyn skal forbydes, begrænses eller underlægges visse betingelser.

(b) I driftsforskrifterne angives:

(1) årsagen til udstedelsen,

(2) anvendelsesområde og gyldighedsperiode og

(3) foranstaltninger, som kræves af luftfartsforetagendet/-foretagenderne.

(c) Driftsforskrifterne supplerer bestemmelserne i OPS Del 1.

OPS 1.020

Love, bestemmelser og procedurer - luftfartsforetagendets ansvarsområder

Luftfartsforetagendet skal sikre, at

(1) alle ansatte er gjort bekendt med, at de skal overholde de love, bestemmelser og procedurer, som gælder i de stater, hvor flyvningerne udføres, og som er relevante for udførelsen af deres pligter, og at

(2) alle besætningsmedlemmer er gjort bekendt med de love, bestemmelser og procedurer, som er relevante for udførelsen af deres pligter.

OPS 1.025

Fælles sprog

(a) Luftfartsforetagendet skal sikre, at alle besætningsmedlemmer kan kommunikere på et fælles sprog.

(b) Luftfartsforetagendet skal sikre, at alt operativt personale kan forstå det sprog, på hvilket de dele af driftshåndbogen, som vedrører deres pligter og ansvar, er skrevet.

OPS 1.030

MEL-lister (lister over mindsteudstyr) - luftfartsforetagendets ansvar

(a) Luftfartsforetagendet skal for hver flyvemaskine udarbejde en liste over mindsteudstyr (MEL), som er godkendt af Myndigheden. Denne liste skal være baseret på, men må ikke være mindre restriktiv end den relevante masterliste over mindsteudstyr (MMEL) (hvis en sådan foreligger), som er godkendt af Myndigheden.

(b) Luftfartsforetagendet må ikke operere en flyvemaskine, som ikke er i overensstemmelse med MEL, medmindre Myndigheden har givet tilladelse hertil. En eventuel sådan tilladelse giver under ingen omstændigheder tilladelse til en operation, som overskrider begrænsningerne i MMEL.

OPS 1.035

Kvalitetssystem

(a) Luftfartsforetagendet skal udarbejde et kvalitetssystem og udpege en kvalitetschef til at overvåge overholdelsen og tilstrækkeligheden af de procedurer, som kræves for at garantere sikker operationel praksis og luftdygtige flyvemaskiner. Kontrollen med denne overholdelse skal omfatte et system for tilbagemelding til den ansvarlige chef (se også OPS 1.175(h)) for at sikre eventuelle korrigerende handlinger.

(b) Kvalitetssystemet skal omfatte et kvalitetssikringsprogram, som indeholder procedurer, der er udarbejdet således, at det kontrolleres, at alle flyvninger udføres i overensstemmelse med alle gældende krav, standarder og procedurer.

(c) Kvalitetssystemet og kvalitetschefen skal godkendes af Myndigheden.

(d) Kvalitetssystemet skal beskrives i de relevante dokumenter.

(e) Uanset ovenstående underpunkt (a) kan Myndigheden acceptere, at der udnævnes to kvalitetschefer, én for flyvninger og én for vedligeholdelse, forudsat at luftfartsforetagendet har udpeget én kvalitetsstyringsenhed til at sikre, at kvalitetssystemet anvendes ensartet gennem hele flyvningen.

OPS 1.037

Program for forebyggelse af havarier og for flyvesikkerhed

Luftfartsforetagendet skal udarbejde et program for forebyggelse af havarier og for flyvesikkerhed, som kan integreres i kvalitetssystemet, herunder

(1) et program for at opnå og fastholde risikoerkendelse hos alle personer, der er involveret i flyvningerne, og

(2) en evaluering af de relevante oplysninger om havarier og hændelser og offentliggørelse af de hertil relaterede oplysninger.

OPS 1.040

Yderligere besætningsmedlemmer

Luftfartsforetagendet skal sikre, at besætningsmedlemmer, som ikke er nødvendige flyve- eller kabinebesætningsmedlemmer, også er uddannet i og kompetente til at udføre de pligter, de er pålagt.

OPS 1.050

Informationer om eftersøgning og redning

Luftfartsforetagendet skal sikre, at væsentlige oplysninger om eftersøgnings- og redningstjenester i forbindelse med en flyvning er lettilgængelige i cockpittet.

OPS 1.055

Oplysninger om nød- og overlevelsesudstyr om bord

Luftfartsforetagendet skal sikre, at der foreligger lister med oplysninger om det nød- og overlevelsesudstyr, som forefindes om bord på alle foretagendets flyvemaskiner, og at disse umiddelbart kan meddeles redningskoordineringscentralerne. Disse oplysninger skal, hvor det er relevant, omfatte nummer, farve og type på redningsflåder og pyroteknik, oplysninger om nødbeholdning af lægemidler, vandbeholdning samt bærbart nødradioudstyrs type og frekvenser.

OPS 1.060

Nødlanding på vandet

Luftfartsforetagendet må ikke operere en flyvemaskine, hvis godkendte kabinekonfiguration er på flere end 30 passagersæder, på flyvninger over vand i en afstand, som er længere end 120 minutters flyvning ved marchfart eller 400 sømil (afhængigt af, hvilken afstand der er den korteste) fra land, hvor der kan foretages en nødlanding, medmindre flyvemaskinen opfylder de krav til nødlanding på vandet, som er angivet i den gældende luftdygtighedsforskrift.

OPS 1.065

Befordring af krigsvåben og krigsmateriel

(a) Luftfartsforetagendet må ikke befordre krigsvåben og krigsmateriel ad luftvejen, medmindre alle berørte stater har godkendt dette.

(b) Luftfartsforetagendet skal sikre, at krigsvåben og krigsmateriel

(1) anbringes i flyvemaskinen på et sted, som er utilgængeligt for passagerer under flyvning, og

(2) ikke er ladt, i tilfælde af skydevåben,

medmindre alle berørte stater inden flyvningens påbegyndelse har givet tilladelse til, at sådanne krigsvåben og sådant krigsmateriel kan befordres under omstændigheder, som helt eller delvist afviger fra dem, der er angivet i dette underpunkt.

(c) Luftfartsforetagendet skal sikre, at luftfartøjschefen inden flyvningens påbegyndelse har modtaget de nærmere oplysninger om og fået oplyst placeringen om bord på flyvemaskinen af eventuelle krigsvåben og krigsmateriel, som skal befordres.

OPS 1.070

Befordring af jagtvåben og -ammunition

(a) Luftfartsforetagendet skal træffe alle rimelige foranstaltninger for at sikre, at luftfartsforetagendet modtager underretninger om eventuelle jagtvåben, som skal befordres ad luftvejen.

(b) Et luftfartsforetagende, som tillader befordring af jagtvåben, skal sikre, at våbnene

(1) anbringes i flyvemaskinen på et sted, som er utilgængeligt for passagerer under flyvning, medmindre Myndigheden har fastslået, at dette krav ikke kan opfyldes, og godkendt, at andre procedurer anvendes, og

(2) ikke er ladt, i tilfælde af skydevåben eller andre våben, som kan indeholde ammunition.

(c) Ammunition til jagtvåben kan befordres i passagerernes indcheckede bagage med forbehold af visse begrænsninger i overensstemmelse med de tekniske instruktioner (se OPS 1.1160(b)(5)) som defineret i OPS 1.1150(a)(14).

OPS 1.075

Metode for personbefordring

Luftfartsforetagendet skal træffe alle rimelige foranstaltninger for at sikre, at der ikke under flyvning befinder sig personer i nogen del af en flyvemaskine, som ikke er bestemt til personers ophold, medmindre luftfartøjschefen har givet midlertidig adgang til en given del af flyvemaskinen

(1) med det formål at træffe de foranstaltninger, som er nødvendige af hensyn til sikkerheden for flyvemaskinen og for eventuelle personer, dyr eller gods heri, eller

(2) hvor der befordres fragt eller forsyninger, og som er en del af flyvemaskinen, der er beregnet til personers adgang under flyvning.

OPS 1.085

Besætningens ansvar

(a) Et besætningsmedlem skal have ansvaret for en tilfredsstillende udførelse af vedkommendes pligter, som:

(1) vedrører sikkerheden for flyvemaskinen og de ombordværende, og som

(2) er anført i de instruktioner og procedurer, der er fastsat i driftshåndbogen.

(b) Et besætningsmedlem skal:

(1) til luftfartøjschefen indberette enhver hændelse, som har eller kunne have bragt sikkerheden i fare, og

(2) benytte luftfartsforetagendets hændelsesindberetningsskemaer i overensstemmelse med OPS 1.420. I alle sådanne tilfælde skal den berørte luftfartøjschef have tilstillet en kopi af rapporten.

(c) Et besætningsmedlem må ikke udføre pligter på en flyvemaskine:

(1) hvis vedkommende er under indflydelse af et lægemiddel, som kan påvirke vedkommendes evner på en måde, der udgør en sikkerhedsrisiko,

(2) efter dybvandsdykning, medmindre der er forløbet et rimeligt tidsrum,

(3) efter bloddonation, medmindre der er forløbet et rimeligt tidsrum,

(4) hvis vedkommende på nogen måde betvivler at være i stand til at udføre sine pålagte pligter, eller

(5) hvis vedkommende ved eller har mistanke om, at han lider af træthed eller føler sig uarbejdsdygtig i en grad, som udgør en risiko for, at flyvningen kan blive bragt i fare.

(d) Et besætningsmedlem må ikke:

(1) indtage alkohol mindre end 8 timer før det angivne mødetidspunkt for en flyvetjenesteperiode eller før påbegyndelsen af en stand-by periode,

(2) påbegynde en flyvetjenesteperiode med en alkoholpromille på over 0,2,

(3) indtage alkohol i flyvetjenesteperioden eller i en stand-by periode.

(e) Luftfartøjschefen

(1) er ansvarlig for en sikker operation af flyvemaskinen og for de ombordværendes sikkerhed i flyvetiden,

(2) har bemyndigelse til at afgive de ordrer, vedkommende skønner nødvendige for at opretholde sikkerheden om bord på flyvemaskinen og for de personer og deres ejendele, som befordres,

(3) har bemyndigelse til at landsætte enhver person eller enhver del af fragten, som efter luftfartøjschefens mening kan udgøre en potentiel fare for flyvemaskinens eller de ombordværendes sikkerhed,

(4) må ikke tillade befordring i flyvemaskinen af en person, som forekommer påvirket af alkohol eller narkotika i en sådan grad, at der er sandsynlighed for, at flyvemaskinens og de ombordværendes sikkerhed er truet,

(5) har ret til at nægte at befordre afviste passagerer, udviste personer eller personer i forvaring, hvis befordringen af sådanne personer udgør en risiko for flyvemaskinens eller passagerernes sikkerhed,

(6) skal sikre, at alle passagerer er informeret om, hvor nødudgangene findes, og om placering og brug af relevant sikkerheds- og nødudstyr,

(7) skal sikre, at alle operationelle procedurer og checklister overholdes i overensstemmelse med driftshåndbogen,

(8) må ikke tillade noget besætningsmedlem at udøve nogen aktivitet under start, første del af stigningen, slutindflyvning og landing, bortset fra de opgaver, der er nødvendige for en sikker operation af flyvemaskinen,

(9) må ikke tillade:

(i) at en flight data rekorder deaktiveres eller slukkes, eller at dennes rekorderinger slettes under flyvningen, eller tillade, at rekorderede data slettes efter flyvningen i tilfælde af, at der sker et havari eller en hændelse, som skal indberettes,

(ii) at cockpittets voice rekorder deaktiveres eller slukkes under flyvningen, medmindre luftfartøjschefen mener, at de rekorderede data, som ellers ville blive slettet automatisk, bør gemmes med henblik på undersøgelse af en hændelse eller et havari, eller tillade, at de rekorderede data slettes manuelt under eller efter flyvningen i tilfælde af et havari eller en hændelse, som skal indberettes,

(10) skal afgøre, hvorvidt luftfartøjschefen vil godkende en flyvemaskine med uanvendelige funktioner, som er tilladt ifølge CDL eller MEL, og

(11) skal sikre, at der er udført inspektion før flyvningen.

(f) Luftfartøjschefen skal i en nødsituation, som kræver øjeblikkelig beslutning og indsats, træffe enhver foranstaltning, som vedkommende anser for nødvendig under de gældende omstændigheder. I sådanne tilfælde kan luftfartøjschefen af hensyn til sikkerheden afvige fra regler, operationelle procedurer og metoder.

OPS 1.090

Luftfartøjschefens beføjelser

Luftfartsforetagendet skal træffe alle rimelige foranstaltninger for at sikre, at alle personer om bord på flyvemaskinen overholder alle retmæssige ordrer, som luftfartøjschefen udsteder for at opretholde sikkerheden om bord på flyvemaskinen og for de personer og det gods, som befordres.

OPS 1.100

Adgang til cockpittet

(a) Luftfartsforetagendet skal sikre, at ingen personer, bortset fra flyvebesætningsmedlemmer, som er udpeget til en flyvning, får adgang til eller befordres i cockpittet, medmindre denne person

(1) er et operativt besætningsmedlem,

(2) er repræsentant for den Myndighed, som er ansvarlig for certificering, attestering eller inspektion, hvis det er påkrævet som led i udførelsen af den pågældendes tjenstlige pligter, eller

(3) har fået tilladelse hertil og befordres i overensstemmelse med instruktionerne i driftshåndbogen.

(b) Luftfartøjschefen skal sikre:

(1) at adgang til cockpittet af sikkerhedshensyn ikke skaber forvirring og/eller forstyrrer operationen af flyvemaskinen, og

(2) at alle personer, som befordres i cockpittet, er gjort bekendt med de relevante sikkerhedsprocedurer.

(c) Det er luftfartøjschefens ansvar at træffe den endelige afgørelse om adgang til cockpittet.

OPS 1.105

Uautoriseret befordring

Luftfartsforetagendet skal træffe alle rimelige foranstaltninger for at sikre, at der ikke er personer eller fragt skjult om bord på flyvemaskinen.

OPS 1.110

Bærbare elektroniske anordninger

Luftfartsforetagendet må ikke tillade personer at anvende - og skal træffe alle rimelige foranstaltninger for at sikre, at ingen personer anvender - bærbart elektronisk udstyr om bord på flyvemaskinen, som kan have negativ indvirkning på flyvemaskinens systemer og udstyr.

OPS 1.115

Alkohol og narkotika

Luftfartsforetagendet må ikke tillade personer, som er påvirket af alkohol eller narkotika i en grad, der kan bringe flyvemaskinens og passagerernes sikkerhed i fare, adgang til eller ophold i flyvemaskinen og skal træffe alle rimelige foranstaltninger for at sikre, at dette ikke sker.

OPS 1.120

Fare for sikkerheden

Luftfartsforetagendet skal træffe alle rimelige foranstaltninger for at sikre, at ingen personer handler uforsvarligt eller forsømmeligt eller tilsvarende undlader at handle og derved

(1) bringer flyvemaskinen eller en ombordværende person i fare eller

(2) bevirker eller tillader, at en flyvemaskine bringer personer eller gods i fare.

OPS 1.125

Dokumenter, som skal forefindes om bord

(a) Luftfartsforetagendet skal sikre, at følgende dokumenter eller kopier heraf forefindes om bord under hver flyvning:

(1) registreringsbevis,

(2) luftdygtighedsbevis,

(3) støjcertifikat (hvis relevant),

(4) driftstilladelse (Air Operator Certificate - AOC)

(5) luftfartøjsradiolicens og

(6) ansvarsforsikringspolice(r).

(b) Hvert flyvebesætningsmedlem skal på hver flyvning medbringe et gyldigt flyvebesætningscertifikat med de relevante ratings til den pågældende flyvning.

OPS 1.130

Håndbøger, som skal forefindes om bord

Luftfartsforetagendet skal sikre:

(1) at de gældende dele af driftshåndbogen, som vedrører besætningens pligter, forefindes om bord under hver flyvning,

(2) at de dele af driftshåndbogen, som kræves for at udføre en flyvning, er lettilgængelige for besætningen om bord på flyvemaskinen, og

(3) at den gældende flyvehåndbog forefindes om bord på flyvemaskinen, medmindre Myndigheden har godkendt, at den i OPS 1.1045, bilag 1, del B, foreskrevne driftshåndbog indeholder de relevante oplysninger for den pågældende flyvemaskine.

OPS 1.135

Yderligere oplysninger og formularer, som skal forefindes om bord

(a) Luftfartsforetagendet skal sikre, at der udover de i OPS 1.125 og OPS 1.130 foreskrevne dokumenter og håndbøger også om bord under enhver flyvning forefindes følgende oplysninger og formularer, som er relevante for operationens type og område:

(1) en operationel flyveplan (Operational Flight Plan), der som minimum indeholder de oplysninger, som kræves i henhold til OPS 1.1060,

(2) flyvemaskinens tekniske logbog (Aeroplane Technical Log), der som minimum indeholder de oplysninger, som kræves i henhold til OPS 1.915(a),

(3) indholdet af den indleverede ATS-flyveplan,

(4) de relevante NOTAM/AIS- instruktionsdokumenter,

(5) de relevante meteorologiske oplysninger,

(6) masse- og balancedokumentation som angivet i Subpart J,

(7) notifikation vedrørende specielle passagerkategorier såsom sikkerhedspersonale, hvis dette personale ikke betragtes som besætning, handicappede personer, afviste passagerer, udviste personer og personer i forvaring,

(8) notifikation vedrørende speciel last inklusive farligt gods, herunder skriftlige oplysninger til luftfartøjschefen som foreskrevet i OPS 1.1215(d),

(9) aktuelle kort og diagrammer og tilhørende dokumenter som foreskrevet i OPS 1.290(b)(7),

(10) enhver anden form for dokumentation, som de stater, der er berørt af den pågældende flyvning, kan kræve, såsom fragtmanifest, passagerliste osv., og

(11) formularer til opfyldelse af Myndighedens og luftfartsforetagendets rapporteringskrav.

(b) Myndigheden kan tillade, at de oplysninger, som er specificeret under ovenstående underpunkt (a), helt eller delvist foreligger i anden form end en trykt papirudgave. Der skal sikres en acceptabel grad af tilgængelighed, anvendelighed og pålidelighed.

OPS 1.140

Informationer, som opbevares på jorden

(a) Luftfartsforetagendet skal sikre:

som minimum, så længe hver flyvning eller række af flyvninger varer,

(i) at informationerne, som vedrører flyvningen, og som er relevante for den pågældende type af operation, opbevares på jorden, og

(ii) at disse oplysninger opbevares, indtil der er lavet en genpart på det sted, hvor de skal opbevares i overensstemmelse med OPS 1.1065, eller, hvis dette er umuligt,

(iii) at de samme oplysninger medbringes i en brandsikker beholder om bord på flyvemaskinen.

(b) De oplysninger, der henvises til i ovenstående underpunkt (a), omfatter:

(1) en kopi af den operationelle flyveplan, hvis relevant,

(2) kopier af de(n) relevante del(e) af flyvemaskinens tekniske logbog,

(3) rutespecifikke NOTAM-dokumenter, hvis sådanne er specifikt udarbejdet af luftfartsforetagendet,

(4) masse- og balancedokumentation, hvis påkrævet (se OPS 1.625), og

(5) notifikation vedrørende speciel last.

OPS 1.145

Bemyndigelse til at inspicere

Luftfartsforetagendet skal sikre, at enhver person, som er bemyndiget hertil af Myndigheden, til enhver tid tillades adgang til og befordring med flyvemaskiner, som opereres i overensstemmelse med en driftstilladelse (AOC), der er udstedt af denne Myndighed, og tillades adgang til og ophold i cockpittet. Luftfartøjschefen kan dog nægte adgang til cockpittet, hvis flyvemaskinens sikkerhed efter hans mening derved ville være truet.

OPS 1.150

Forevisning af dokumenter og rekorderinger

(a) Luftfartsforetagendet skal:

(1) give enhver person, som er bemyndiget hertil af Myndigheden, adgang til alle dokumenter og rekorderinger, der vedrører flyveoperationer eller vedligeholdelse, og

(2) fremlægge alle sådanne dokumenter og rekorderinger efter Myndighedens anmodning inden for et rimeligt tidsrum.

(b) Luftfartøjschefen skal fremlægge de dokumenter, som skal forefindes om bord, inden for et rimeligt tidsrum efter at en person, som har Myndighedens tilladelse hertil, har anmodet herom.

OPS 1.155

Opbevaring af dokumenter

Luftfartsforetagendet skal sikre:

(1) at ethvert originaldokument eller kopier heraf, som luftfartsforetagendet har pligt til at opbevare, opbevares i den krævede tilbageholdelsesperiode, også selvom luftfartsforetagendet ophører med at være operatør af flyvemaskinen, og

(2) at det i tilfælde af, at et besætningsmedlem, for hvem luftfartsforetagendet har ført journal over flyvetjeneste-, tjeneste- og hvileperioder, bliver besætningsmedlem i et andet luftfartsforetagende, stiller denne journal til rådighed for det nye luftfartsforetagende.

OPS 1.160

Opbevaring, fremlæggelse og brug af flight rekorder rekorderinger

A Opbevaring af rekorderinger

(1) Efter et havari skal et luftfartsforetagende, som er operatør af en flyvemaskine, der medfører en flight rekorder om bord, i videst muligt omfang opbevare de originale rekorderede data vedrørende havariet i den form, hvori de findes i flight rekorderen, i en periode på 60 dage, medmindre andet er bestemt af den efterforskende myndighed.

(2) Medmindre Myndigheden har givet en forudgående tilladelse, skal et luftfartsforetagende, som opererer en flyvemaskine, der har en flight rekorder om bord, efter en hændelse, som er indberetningspligtig, i videst muligt omfang opbevare de originale rekorderede data vedrørende hændelsen i den form, hvori de findes i flight rekorderen, i en periode på 60 dage, medmindre den efterforskende myndighed bestemmer andet.

(3) Endvidere skal et luftfartsforetagende, som anvender en flyvemaskine, der har en flight rekorder om bord, opbevare de originale rekorderede data i en periode på 60 dage, hvis Myndigheden kræver det, medmindre den efterforskende myndighed har bestemt andet.

(4) Hvis der foreligger krav om, at en flyvemaskine skal have en flight data rekorder om bord, skal luftfartsforetagendet, som opererer denne flyvemaskine:

(i) opbevare rekorderingerne i den periode, der er fastsat i OPS 1.715, 1.720 og 1.725 for rekorderingstiden, undtagen ved afprøvning og vedligeholdelse af flight data rekordere, hvor op til en time af de ældste rekorderede data på afprøvningstidspunktet må slettes, og

(ii) opbevare et dokument, som indeholder de oplysninger, der er nødvendige for at kunne hente og konvertere de lagrede data til tekniske enheder.

(b) Udlevering af rekorderinger

Operatøren af en flyvemaskine, der har en flight rekorder om bord, skal udlevere alle rekorderinger, som er optaget på en flight rekorder, og som er tilgængelige eller bevaret, inden for et rimeligt tidsrum efter, at Myndigheden har anmodet herom.

(c) Brug af rekorderinger

(1) Rekorderinger på cockpit voice rekorderen må ikke anvendes til andre formål end efterforskning af et havari eller en hændelse, som er indberetningspligtig, medmindre alle berørte besætningsmedlemmer giver deres samtykke hertil.

(2) Rekorderinger på flight data rekorderen må ikke anvendes til andre formål end efterforskning af et havari eller en hændelse, som er indberetningspligtig, medmindre disse rekorderinger

(i) anvendes af luftfartsforetagendet til luftdygtigheds- eller vedligeholdelsesformål eller

(ii) afidentificeres eller

(iii) offentliggøres efter sikre procedurer.

OPS 1.165

Leasing

(a) Terminologi

Betegnelserne, som anvendes i dette afsnit, har følgende betydning:

(1) Dry lease - er, når flyvemaskinen opereres under indlejerens AOC.

(2) Wet lease - er, når flyvemaskinen opereres under udlejerens AOC.

(b) Leasing af flyvemaskiner mellem luftfartsforetagender

(1) Wet lease-out. Et luftfartsforetagende, som stiller et fly og fuld besætning til rådighed for et andet luftfartsforetagende, og som bibeholder alle de funktioner og ansvarsområder, der foreskrives i underafsnit C, er det pågældende flys luftfartsforetagende.

(2) Alle leasingaftaler, undtagen wet lease-out

(i) Med undtagelse af bestemmelserne i ovenstående underpunkt (b)(1) skal et luftfartsforetagende, som anvender en flyvemaskine fra eller stiller en flyvemaskine til rådighed for et andet luftfartsforetagende, indhente forudgående tilladelse til flyvning fra luftfartsforetagendets respektive Myndighed. Alle betingelser, som udgør en del af en sådan godkendelse, skal være indeholdt i leasingaftalen.

(ii) De elementer af leasingaftaler, som er godkendt af Myndigheden, udover leasingaftaler, der omfatter en flyvemaskine og fuld besætning, og hvor det ikke er hensigten at overdrage funktioner og ansvarsområder, skal alle i forbindelse med den leasede flyvemaskine betragtes som variationer af den driftstilladelse, hvorunder flyvningerne skal udføres.

(c) Leasing af flyvemaskiner mellem et luftfartsforetagende og enhver juridisk person, som ikke er et andet luftfartsforetagende.

(1) Dry lease-in

(i) Et luftfartsforetagende må ikke foretage en dry lease-in af en flyvemaskine fra en juridisk person, som ikke er et andet luftfartsforetagende, medmindre dette er godkendt af Myndigheden. Alle betingelser, som udgør en del af en sådan godkendelse, skal være indeholdt i leasingaftalen.

(ii) Et luftfartsforetagende skal for flyvemaskiner under dry lease-in aftaler sikre, at Myndigheden underrettes om og godkender alle afvigelser fra de foreskrevne krav i Subpart K og L og/eller afvigelser fra ethvert luftdygtighedskrav.

(2) Wet lease-in

(i) Et luftfartsforetagende må ikke uden Myndighedens godkendelse foretage wet lease-in af en flyvemaskine fra en juridisk person, som ikke er et andet luftfartsforetagende.

(ii) Et luftfartsforetagende skal for flyvemaskiner under wet lease-in aftaler sikre:

(A) at udlejers sikkerhedsnormer for vedligeholdelse og flyvning er i overensstemmelse med JAR,

(B) at udlejer er et luftfartsforetagende, som er indehaver af en AOC, der er udstedt af en stat, som har undertegnet Chicagokonventionen,

(C) at flyvemaskinen har et standardluftdygtighedsbevis, som er udstedt i overensstemmelse med ICAO, bilag 8, og

(D) at ethvert krav, som indlejers Myndighed gør gældende, overholdes.

(3) Dry lease-out

Et luftfartsforetagende kan foretage dry lease-out af en flyvemaskine til erhvervsmæssig lufttransport til ethvert luftfartsforetagende i en stat, som har undertegnet Chicagokonventionen, under forudsætning af, at følgende betingelser er opfyldt:

(A) at Myndigheden har givet luftfartsforetagendet dispensation fra de relevante bestemmelser i OPS Del 1 og slettet flyvemaskinen fra sin AOC, efter at den udenlandske kontrolmyndighed skriftligt har påtaget sig ansvaret for tilsynet med vedligeholdelse og operation af flyvemaskinen/flyvemaskinerne, og

(B) at flyvemaskinen vedligeholdes i overensstemmelse med et godkendt vedligeholdelsesprogram.

(4) Wet lease-out

Et luftfartsforetagende, som stiller en flyvemaskine og fuld besætning til rådighed for en anden juridisk person, og som bibeholder alle de funktioner og ansvarsområder, der er foreskrevet i Subpart C, er den pågældende flyvemaskines luftfartsforetagende.

SUBPART C

CERTIFICERING AF OG TILSYN MED LUFTFARTSFORETAGENDER

OPS 1.175

Generelle bestemmelser om certificering af luftfartsforetagender

Note 1: I bilag 1 til dette punkt redegøres der for driftstilladelsens indhold og betingelser.

Note 2: I bilag 2 til dette punkt redegøres der for kravene til ledelse og organisation.

(a) Luftfartsforetagendet må ikke operere en flyvemaskine til erhvervsmæssig lufttransport, medmindre det sker i henhold til og i overensstemmelse med betingelserne i en driftstilladelse (AOC).

(b) Luftfartsforetagendet, som ansøger om en driftstilladelse eller om en ændring af en driftstilladelse, skal give Myndigheden tilladelse til at undersøge alle sikkerhedsaspekter af den planlagte operation.

(c) Luftfartsforetagendet, som ansøger om en AOC:

(1) må ikke være indehaver af en AOC, som er udstedt af en anden Myndighed, medmindre de berørte Myndigheder har givet særlig tilladelse hertil,

(2) skal have sit primære forretningssted og eventuelt sit hjemsted i den stat, der har ansvaret for udstedelsen af AOC,

(3) skal kunne godtgøre over for Myndigheden, at vedkommende er i stand til at operere på sikker måde.

(d) Hvis luftfartsforetagendet har flyvemaskiner registreret i forskellige medlemsstater, skal der træffes passende foranstaltninger for at sikre, at sikkerheden kontrolleres centralt af den Myndighed, der har udstedt AOC.

(e) Luftfartsforetagendet skal give Myndigheden adgang til sin organisation og sine flyvemaskiner og skal sikre, at der med hensyn til vedligeholdelse gives adgang for alle tilknyttede JAR-145-vedligeholdelsesorganisationer med henblik på at fastslå, at OPS til stadighed er opfyldt.

(f) En AOC kan ændres, stilles i bero eller tilbagekaldes, såfremt Myndigheden ikke længere er overbevist om, at luftfartsforetagendet kan opretholde sikre operationer.

(g) Luftfartsforetagendet skal have en ledelsesorganisation, som er i stand til at føre operationel kontrol og tilsyn med enhver flyvning, der udføres i henhold til luftfartsforetagendets AOC.

(h) Luftfartsforetagendet skal have udpeget en ansvarlig leder, som kan godkendes af Myndigheden, og som har luftfartsforetagendets bemyndigelse til at sikre, at alle operationer og vedligeholdelsesaktiviteter kan finansieres og udføres i overensstemmelse med den standard, som Myndigheden kræver.

(i) Luftfartsforetagendet skal have udpeget stillingsindehavere, som kan godkendes af Myndigheden, og som har ansvaret for:

(1) flyveoperationer,

(2) vedligeholdelsessystemet,

(3) uddannelse af besætningsmedlemmer og

(4) jordoperationer.

(j) Luftfartsforetagendet skal sikre, at enhver flyvning udføres i overensstemmelse med bestemmelserne i driftshåndbogen.

(k) Luftfartsforetagendet skal tilvejebringe egnede faciliteter til ground handling for at sikre en sikker håndtering af flyvningerne.

(l) Luftfartsforetagendet skal sikre, at flyvemaskinerne er udstyret og besætningerne kvalificeret i henhold til de krav, der gælder for operationens type og område.

(m) Luftfartsforetagendet skal opfylde kravene til vedligeholdelse i overensstemmelse med Subpart M for alle flyvemaskiner, som opereres i henhold til bestemmelserne i foretagendets AOC.

(n) Luftfartsforetagendet skal udlevere en kopi af driftshåndbogen til Myndigheden som angivet i Subpart P og alle ændringer og revisioner af denne.

(o) Luftfartsforetagendet skal opretholde operationelle støttefaciliteter på hovedoperationsbasen, som er egnede til operationens type og område.

OPS 1.180

Udstedelse, ændring og fortsat gyldighed af en AOC

(a) Et luftfartsforetagende kan ikke få udstedt en AOC eller en variant af en AOC, og denne AOC vil ikke fortsat være gyldig, medmindre:

(1) de flyvemaskiner, der anvendes, har et standardluftdygtighedsbevis, som er udstedt af en medlemsstat i overensstemmelse med ICAO bilag 8.

(2) vedligeholdelsessystemet er godkendt af Myndigheden i overensstemmelse med Subpart M, og

(3) luftfartsforetagendet har godtgjort over for Myndigheden, at det er i stand til:

(i) at etablere og opretholde en tilstrækkelig organisation,

(ii) at etablere og opretholde et kvalitetssystem i overensstemmelse med OPS 1.035,

(iii) at overholde de krævede uddannelsesprogrammer,

(iv) at opfylde kravene til vedligeholdelse i overensstemmelse de pågældende operationers art og omfang, herunder de relevante punkter, som foreskrives i OPS 1.175(g) til (o), og

(v) at opfylde OPS 1.175.

(b) Uanset bestemmelsen i OPS 1.185(f) skal luftfartsforetagendet hurtigst muligt give Myndigheden meddelelse om alle ændringer, der foretages i de oplysninger, som indleveres i overensstemmelse med ovenstående underpunkt (a).

(c) Hvis Myndigheden ikke er overbevist om, at kravene i ovenstående underpunkt (a) er opfyldt, kan Myndigheden kræve, at der udføres én eller flere demonstrationsflyvninger, der skal udføres, som om de var erhvervsmæssige transportflyvninger.

OPS 1.185

Administrative krav

(a) Et luftfartsforetagende skal sikre, at følgende oplysninger er indeholdt i den første ansøgning om en AOC og i en eventuel ansøgning om variation eller forlængelse:

(1) Ansøgerens officielle navn, forretningsnavn, adresse og postadresse,

(2) en beskrivelse af den planlagte operation,

(3) en beskrivelse af ledelsesorganisationen,

(4) navn på den ansvarlige leder,

(5) navnene på de vigtigste stillingsindehavere, herunder de ansvarlige for flyveoperationer, vedligeholdelsessystem, uddannelse af besætninger samt jordoperationer, og de pågældende personers kvalifikationer og erfaring samt

(6) driftshåndbogen.

(b) Kun for så vidt angår luftfartsforetagendets vedligeholdelsessystem, skal følgende oplysninger anføres i den første ansøgning om en AOC og i en eventuel ansøgning om variation eller forlængelse samt for hver type af flyvemaskiner, der skal opereres:

(1) redegørelse for styring af vedligeholdelse,

(2) luftfartsforetagendets vedligeholdelsesprogram(mer) for flyvemaskiner,

(3) flyvemaskinens tekniske logbog,

(4) hvis relevant, de(n) tekniske specifikation(er) i vedligeholdelsesaftalen(erne) mellem luftfartsforetagendet og enhver JAR-145-godkendt vedligeholdelsesorganisation,

(5) antallet af flyvemaskiner.

(c) Ansøgningen om udstedelse af den første AOC skal indsendes senest 90 dage før datoen for planlagt flyvning. Driftshåndbogen kan indsendes senere, dog senest 60 dage før datoen for planlagt flyvning.

(d) Ansøgningen om en variation af en AOC skal indsendes senest 30 dage inden datoen for planlagt flyvning, medmindre andet er aftalt.

(e) Ansøgningen om forlængelse af en AOC skal indsendes senest 30 dage inden udløbet af den gældende gyldighedsperiode, medmindre andet er aftalt.

(f) Medmindre der opstår særlige omstændigheder, skal Myndigheden med mindst 10 dages varsel informeres om en foreslået udskiftning af en udpeget stillingsindehaver.

Bilag 1 til OPS 1.175

Indhold af og betingelser for driftstilladelsen

En AOC angiver:

(a) Luftfartsforetagendets navn og beliggenhed (hovedforretningssted),

(b) udstedelsesdato og gyldighedsperiode,

(c) beskrivelse af den type af operationer, som tilladelsen gælder,

(d) de(n) type(r) af flyvemaskine(r), som det er tilladt at anvende,

(e) registreringsmærker for de(n) tilladte flyvemaskine(r). Dog kan luftfartsforetagender opnå godkendelse af et system, der skal informere Myndigheden om registreringsmærkerne for de flyvemaskiner, som opereres i overensstemmelse med foretagendets AOC,

(f) områder godkendt til flyvning,

(g) særlige begrænsninger og

(h) særlige tilladelser/godkendelser, f.eks.:

- KAT. II/KAT. III (herunder godkendte minima)

- (MNPS) (Minimum Navigation Performance Specifications)

- (ETOPS) Langdistanceflyvning med tomotorede flyvemaskiner

- (RNAV) Områdenavigation

- (RVSM) Reducerede vertikale separationsminima

- Transport af farligt gods.

Bilag 2 til OPS 1.175

En AOC-indehavers ledelse og organisation

(a) Generelt

(1) Luftfartsforetagendet skal have en solid og effektiv ledelsesstruktur for at sikre, at luftfartsvirksomheden drives sikkert. Udpegede stillingsindehavere skal have en dokumenteret kompetence inden for civil luftfart.

(2) I dette bilag forstås ved "kompetence", at vedkommende afhængigt af stillingens art skal have teknisk kompetence og ledererfaring, som kan godkendes af Myndigheden.

(b) Udpegede stillingsindehavere

(1) Driftshåndbogen skal indeholde en beskrivelse af, hvilke funktioner og ansvarsområder udpegede stillingsindehavere har, herunder deres navne, og Myndigheden skal informeres skriftligt om alle planlagte eller faktiske ændringer af udpegelser eller funktioner.

(2) Luftfartsforetagendet skal sikre kontinuiteten i tilsynet i fravær af udpegede stillingsindehavere.

(3) Luftfartsforetagendet skal godtgøre over for Myndigheden, at ledelsesorganisationen er egnet og i passende grad modsvarer operationsnetværket og operationens omfang.

(4) En person, der er udpeget som stillingsindehaver af en AOC-indehaver, kan ikke udnævnes som stillingsindehaver af en anden AOC-indehaver, medmindre Myndigheden kan godkende dette. Udpegede stillingsindehavere skal være forpligtede til at arbejde i et tilstrækkeligt antal timer, så de pågældende kan udføre de ledelsesfunktioner, som er forbundet med størrelsen og omfanget af luftfartsforetagendets virksomhed.

(5) En person kan beklæde mere end én af de nominerede stillinger, hvis Myndigheden kan godkende dette.

Note: Kravene til udpegelse af indehaveren af den nominerede stilling, som har ansvaret for vedligeholdelsessystemet i overensstemmelse med OPS 1.175(i)(2), er fastsat i OPS 1.895.

(c) Tilstrækkeligt personale og tilsyn med personale

(1) Besætningsmedlemmer. Luftfartsforetagendet skal til den planlagte operation ansætte et tilstrækkeligt antal flyve- og kabinebesætningsmedlemmer, som efter behov er uddannet og kontrolleret i overensstemmelse med Subpart N og O.

(2) Ground personale.

(i) Antallet af ansatte på jorden afhænger af flyvningernes art og omfang. Drifts- og ground handling-afdelinger skal især bemandes med uddannet personale, som har indgående forståelse for deres ansvarsområder inden for organisationen.

(ii) Et luftfartsforetagende, som indgår aftaler med andre organisationer om levering af visse ydelser, bibeholder ansvaret for at fastholde en tilstrækkelig standard. I sådanne tilfælde skal en udpeget stillingsindehaver have til opgave at sikre, at en eventuel underleverandør lever op til de krævede standarder.

(3) Tilsyn

(i) Antallet af tilsynsførende, som skal udpeges, afhænger af luftfartsforetagendets struktur og antallet af medarbejdere. Disse tilsynsførendes arbejdsopgaver og ansvarsområder skal defineres, og eventuelle forpligtelser i forbindelse med flyvninger skal tilrettelægges, så de tilsynsførende kan opfylde deres tilsynsmæssige ansvar.

(ii) Tilsynet med alle besætningsmedlemmer skal udføres af enkeltpersoner, som har tilstrækkelig erfaring og personlige egenskaber til at sikre, at der opnås den standard, der er angivet i driftshåndbogen.

(d) Pladsfaciliteter

(1) Luftfartsforetagendet skal sikre, at der er tilstrækkelig arbejdsplads til rådighed på alle operationsbaser for medarbejderne, som er beskæftiget med sikkerheden under flyvninger. Der skal tages hensyn til de behov, som findes hos personale på jorden og hos medarbejdere beskæftiget med operationel kontrol, opbevaring og fremvisning af vigtige rekorderinger, og til besætningernes planlægning af flyvninger.

(2) Kontortjenesterne skal straks kunne distribuere operationelle instruktioner og andre oplysninger til alle berørte medarbejdere.

(e) Dokumentation

Luftfartsforetagendet skal træffe foranstaltninger med henblik på udarbejdelse af håndbøger, ændringer og anden dokumentation.

SUBPART D

operationelle PROCEDURER

OPS 1.195

Operationel kontrol og tilsyn

Luftfartsforetagendet skal udøve operationel kontrol med og udarbejde og vedligeholde en metode for tilsyn med flyveoperationer, som er godkendt af Myndigheden.

OPS 1.200

Driftshåndbog

Luftfartsforetagendet skal udarbejde en driftshåndbog i overensstemmelse med Subpart P til brug for og til vejledning af det operative personale.

OPS 1.205

Det operative personales kompetence

Et luftfartsforetagende skal sikre, at alt personale, der er udpeget til eller er direkte involveret i operationer på jorden og flyveoperationer, instrueres korrekt, har vist deres egnethed til at varetage deres særlige pligter og er bekendt med deres ansvar og med forbindelsen mellem sådanne pligter og operationen som helhed.

OPS 1.210

Udarbejdelse af procedurer

(a) Luftfartsforetagendet skal for hver luftfartøjstype udarbejde procedurer og instruktioner, der omfatter de pligter, som personale på jorden og besætningsmedlemmer har for alle typer af operationer på jorden og flyveoperationer.

(b) Luftfartsforetagendet skal udarbejde et checklistesystem til brug for besætningsmedlemmer i alle faser af operationen af flyvemaskinen under henholdsvis normale forhold, unormale forhold og i nødsituationer for at sikre, at de operationelle procedurer i driftshåndbogen følges.

(c) Luftfartsforetagendet må ikke kræve, at et besætningsmedlem udfører nogen aktiviteter i kritiske faser af flyvningen bortset fra de aktiviteter, der er nødvendige for en sikker operation af flyvemaskinen.

OPS 1.215

Anvendelse af lufttrafiktjenester

Luftfartsforetagendet skal sikre, at der anvendes lufttrafiktjenester på alle flyvninger, når det er muligt.

OPS 1.220

Luftfartsforetagendets godkendelse af flyvepladser

Luftfartsforetagendet må kun give tilladelse til anvendelse af flyvepladser, som er egnede til de(n) pågældende type(r) af flyvemaskiner og operationer.

OPS 1.225

Flyvepladsens operative minima

(a) Luftfartsforetagendet skal angive flyvepladsens operative minima, som udarbejdes i overensstemmelse med OPS 1.430 for hver afgang, destination eller alternativ flyveplads, der godkendes til anvendelse i henhold til OPS 1.220.

(b) I disse minima skal medregnes en eventuel forøgelse af de angivne værdier, som påbydes af Myndigheden.

(c) Minima for en specifik type indflyvnings- og landingsprocedure anses for gældende, hvis:

(1) jordudstyret, som fremgår af det respektive diagram, og som kræves til den planlagte procedure, er operativt,

(2) de flyvemaskinesystemer, som er nødvendige for den pågældende indflyvningstype, er operative,

(3) de krævede kriterier for en flyvemaskines funktion er opfyldt, og

(4) besætningen er kvalificeret i overensstemmelse hermed.

OPS 1.230

Instrumentprocedurer ved udflyvning og indflyvning

(a) Luftfartsforetagendet skal sikre, at der anvendes instrumentprocedurer for udflyvning og indflyvning, som er udarbejdet af den stat, hvori flyvepladsen er beliggende.

(b) Uanset ovenstående underpunkt (a) kan en luftfartøjschef acceptere en ATC-klarering for at afvige fra en bekendtgjort afgangs- eller ankomstrute, forudsat at kriterierne for hindringsfrihed overholdes, og forudsat, at der i fuldt omfang tages hensyn til flyveforholdene. Slutindflyvningen skal udføres visuelt eller i overensstemmelse med den fastsatte instrumentindflyvningsprocedure.

(c) Luftfartsforetagendet må kun indføre andre procedurer end dem, som skal anvendes i overensstemmelse med ovenstående underpunkt (a), under forudsætning af, at disse procedurer er godkendt af den stat, hvori flyvepladsen er beliggende, hvis en sådan godkendelse er påkrævet, og under forudsætning af Myndighedens godkendelse.

OPS 1.235

Procedurer for støjbegrænsning

(a) Luftfartsforetagendet skal udarbejde operationelle procedurer for støjbegrænsning under instrumentflyvning i overensstemmelse med ICAO PANS OPS bind 1 (Dok. 8168-OPS/611).

(b) Procedurerne for støjbegrænsning i forbindelse med stigning ved start, som angives af et luftfartsforetagende for en given type af flyvemaskine, skal være de samme for alle flyvepladser.

OPS 1.240

Ruter og operationsområder

(a) Luftfartsforetagendet skal sikre, at der kun udføres flyvninger på de ruter og inden for de områder, hvor:

(1) der forefindes faciliteter på jorden og ground services, herunder vejrtjenester, som er egnede til den planlagte operation,

(2) præstationen for den flyvemaskine, som planlægges anvendt, er tilstrækkelig til at overholde kravene til minimumsflyvehøjde,

(3) udstyret i den flyvemaskine, der planlægges anvendt, opfylder mindstekravene til den planlagte operation,

(4) der er egnede kort og diagrammer til rådighed (se OPS 1.135(a)(9)),

(5) der er egnede flyvepladser til rådighed inden for de tids-/afstandbegrænsninger, der er fastsat i OPS 1.245, såfremt der anvendes tomotorede flyvemaskiner.

(6) der findes arealer, som giver mulighed for at foretage sikker nødlanding, hvis der anvendes enmotorede flyvemaskiner.

(b) Luftfartsforetagendet skal sikre, at operationerne udføres i overensstemmelse med eventuelle restriktioner vedrørende ruter og operationelle områder, som er pålagt af Myndigheden.

OPS 1.241

Operation i afgrænset luftrum med reducerede vertikale separationsminima (RVSM)

Luftfartsforetagendet må ikke operere en flyvemaskine i afgrænsede dele af luftrummet, hvor der på grundlag af den regionale luftfartsaftale (Regional Air Navigation Agreement) gælder et vertikalt separationsminimum på 300 m (1000 ft), medmindre Myndigheden har godkendt dette (RVSM-godkendelse) (se også OPS 1.872).

OPS 1.243

Flyvning i områder med specifikke krav til navigation

Luftfartsforetagendet må ikke operere en flyvemaskine i afgrænsede områder eller i en afgrænset del af et angivet luftrum, hvor der på grundlag af den regionale luftfartsaftale er fastsat minimumsspecifikationer for navigation (minimum navigation performance specifications), medmindre Myndigheden har godkendt dette (MNPS/RNP/RNAV-godkendelse) E også OPS 1.865(c)(2) og OPS 1.870).

OPS 1.245

Maksimal afstand fra en egnet flyveplads for tomotorede flyvemaskiner uden en ETOPS-godkendelse

(a) Medmindre dette specifikt er godkendt af Myndigheden i overensstemmelse med OPS 1.246(a) (ETOPS-godkendelse), må et luftfartsforetagende ikke anvende tomotorede flyvemaskiner på en rute, som indeholder et punkt, der befinder sig længere fra en egnet flyveplads end:

(1) for flyvemaskiner i præstationsklasse A med enten:

(i) en godkendt kabinekonfiguration på 20 eller flere sæder eller

(ii) en maksimal startmasse på 45,360 kg eller derover,

den afstand, der flyves på 60 minutter ved den marchfart med en motor ude af drift, som er fastsat i overensstemmelse med nedenstående underpunkt (b),

(2) for flyvemaskiner i præstationsklasse B eller C:

(i) den afstand, der flyves på 120 minutter ved den marchfart med en motor ude af drift, som er fastsat i overensstemmelse med nedenstående underpunkt (b), eller

(ii) 300 sømil,

afhængigt af, hvilken afstand der er kortest.

(b) Luftfartsforetagendet skal fastsætte en hastighed til beregning af den maksimale afstand til en egnet flyveplads for hver type af tomotorede flyvemaskiner eller for hver variant, der opereres, på ikke over VMO baseret på den faktiske flyvehastighed, som flyvemaskinen kan opretholde med en motor ude af drift under følgende forhold:

(1) international standardatmosfære (ISA),

(2) flyvning i niveau

(i) for turbojetflyvemaskiner ved:

(A) FL 170 eller

(B) ved den maksimale flyvehøjde, som flyvemaskinen med en motor ude af drift kan stige til og opretholde ved hjælp af den bruttostigningshastighed, der er angivet i AFM,

afhængigt af, hvilken afstand der er kortest.

(ii) for propeldrevne flyvemaskiner ved:

(A) FL 80 eller

(B) ved den maksimale flyvehøjde, som flyvemaskinen med en motor ude af drift kan stige til og opretholde ved hjælp af den bruttostigningshastighed, der er angivet i AFM,

afhængigt af, hvilken afstand der er kortest.

(3) maksimal kontinuerlig kraft eller effekt på den stadigt fungerende motor,

(4) en masse for flyvemaskinen, som ikke er mindre end resultatet af:

(i) start ved havoverfladen med maksimal startmasse og

(ii) stigning med alle motorer til den optimale marchhøjde ved langdistanceflyvninger og

(iii) flyvning med alle motorer ved langdistancemarchfarten ved denne højde,

indtil den tid, der er gået siden starten, svarer til den gældende grænse, der er fastsat i underpunkt (a) ovenfor.

(c) Luftfartsforetagendet skal sikre, at følgende data, der er specifikke for hver type eller variant, er indeholdt i driftshåndbogen:

(1) den marchfart med en motor ude af drift, der er fastsat i overensstemmelse med underpunkt (b) ovenfor og

(2) den maksimale afstand fra en egnet flyveplads, der er fastsat i overensstemmelse med underpunkt (a) og (b) ovenfor.

Note: De hastigheder og højder (flyveniveauer), som er angivet ovenfor, er kun beregnet til brug ved fastsættelse af den maksimale afstand fra en egnet flyveplads.

OPS 1.246

Operationer med udvidet rækkevidde med tomotorede flyvemaskiner (ETOPS)

(a) Luftfartsforetagendet må ikke udføre operationer uden for den grænseafstand, der er fastsat i overensstemmelse med OPS 1.245, medmindre Myndigheden har godkendt dette (ETOPS-godkendelse).

(b) Luftfartsforetagendet skal forud for udførelse af en ETOPS-flyvning sikre, at der er et passende ETOPS en-route alternativ til rådighed inden for enten den godkendte omdirigeringstid eller en omdirigeringstid, der er baseret på flyvemaskinens MEL-afledte anvendelighedsstatus (serviceability status), afhængigt af, hvilken afstand der er kortest (se også OPS 1.297(d)).

OPS 1 .250

Fastsættelse af minimumsflyvehøjder

(a) Luftfartsforetagendet skal fastsætte minimumsflyvehøjder og udarbejde metoder for fastsættelse af disse højder for alle rutesegmenter, der skal flyves - som giver den krævede terrænklarering under hensyn til kravene i Subpart F til I.

(b) Metoden for fastsættelse af minimumsflyvehøjder skal godkendes af Myndigheden.

(c) Hvis de minimumsflyvehøjder, der er fastsat af de overfløjne stater, er højere end de højder, der er fastsat af luftfartsforetagendet, er det de højeste værdier, som er gældende.

(d) Luftfartsforetagendet skal tage følgende faktorer i betragtning ved fastsættelse af minimumsflyvehøjder:

(1) den nøjagtighed, hvormed flyvemaskinens position kan bestemmes,

(2) de sandsynlige unøjagtigheder i de anvendte højdemåleres visninger,

(3) terrænets karakteristika (f.eks. pludselige ændringer i højden over havoverfladen) langs de ruter eller i de områder, hvor der skal udføres flyvninger,

(4) sandsynligheden for at støde på ugunstige vejrforhold (f.eks. kraftig turbulens og nedadgående luftstrømme) og

(5) mulige unøjagtigheder i luftfartskortene.

(e) Ved opfyldelse af de i underpunkt (d) ovenfor foreskrevne krav skal der tages behørigt hensyn til:

(1) korrigeringer for temperatur- og trykvariationer i forhold til standardværdier,

(2) ATC-kravene og

(3) eventuelle uforudsete hændelser langs den planlagte rute.

OPS 1.255

Brændstofpolitik

(a) Luftfartsforetagendet skal udarbejde en brændstofpolitik med henblik på flyveplanlægning og genplanlægning under flyvning for at sikre, at alle flyvemaskiner medfører tilstrækkeligt brændstof til den planlagte flyvning og reservebeholdninger til at dække afvigelser fra den planlagte flyvning.

(b) Luftfartsforetagendet skal sikre, at planlægningen af flyvninger udelukkende baseres på:

(1) procedurer og data, der er indeholdt i eller udledt af driftshåndbogen, eller på aktuelle luftfartøjsspecifikke data og

(2) de flyveforhold, hvorunder flyvningen skal udføres, herunder:

(i) realistiske tal for flyvemaskinens brændstofforbrug,

(ii) påregnede masser,

(iii) forventede vejrforhold og

(iv) ATS-procedurer og -begrænsninger.

(c) Luftfartsforetagendet skal sikre, at beregningen forud for flyvningen af det brugbare brændstof, som er påkrævet til en flyvning, omfatter:

(1) brændstof til kørsel på jorden,

(2) brændstof til flyvningen,

(3) reservebrændstof bestående af:

(i) brændstof til nødsituationer,

(ii) brændstof til flyvning til en alternativ flyveplads, hvis der er behov for en alternativ destination. (Dette udelukker ikke, at afgangsflyvepladsen vælges som alternativ destination),

(iii) endeligt reservebrændstof og

(iv) yderligere brændstof, hvis det er påkrævet i forbindelse med den pågældende operationstype (f.eks. ETOPS) og

(4) ekstra brændstof, hvis dette kræves af luftfartøjschefen.

(d) Luftfartsforetagendet skal sikre, at procedurerne for beregning af brændstofbehovet ved ændring af planerne undervejs, når en flyvning skal foregå ad en anden rute eller til en anden destination end den oprindeligt planlagte, omfatter:

(1) brændstof til den resterende del af flyvningen,

(2) reservebrændstof bestående af:

(i) brændstof til nødsituationer,

(ii) brændstof til flyvning til en alternativ flyveplads, hvis der er behov for en alternativ destination. (Dette udelukker ikke, at afgangsflyvepladsen vælges som alternativ destination),

(iii) endeligt reservebrændstof og

(iv) yderligere brændstof, hvis det er påkrævet i forbindelse med den pågældende operationstype (f.eks. ETOPS) og

(3) ekstra brændstof, hvis dette kræves af luftfartøjschefen.

OPS 1.260

Befordring af bevægelseshæmmede personer

(a) Luftfartsforetagendet skal udarbejde procedurer for befordring af bevægelseshæmmede personer (PRM'er).

(b) Luftfartsforetagendet skal sikre, at bevægelseshæmmede personer ikke tildeles eller optager sæder, hvor deres tilstedeværelse kan:

(1) hindre besætningsmedlemmerne i at udføre deres pligter,

(2) blokere adgangen til nødudstyr eller

(3) hindre en nødevakuering af flyvemaskinen.

(c) Luftfartøjschefen skal underrettes, når der skal befordres bevægelseshæmmede personer om bord.

OPS 1.265

Befordring af udviste eller afviste personer eller personer i forvaring

Luftfartsforetagendet skal udarbejde procedurer for befordring af udviste eller afviste personer eller personer i forvaring for at sikre flyvemaskinens og de ombordværendes sikkerhed. Luftfartøjschefen skal informeres, når de ovennævnte personer medføres om bord.

OPS 1.270

Anbringelse af bagage og fragt

(se bilag 1 til OPS 1.270)

(a) Luftfartsforetagendet skal udarbejde procedurer for at sikre, at kun håndbagage, der kan anbringes tilfredsstillende og sikkert, medtages i flyvemaskinen og medbringes i passagerkabinen.

(b) Luftfartsforetagendet skal udarbejde procedurer for at sikre, at al bagage og fragt om bord, som kan forvolde skade på personer eller ting, eller som kan blokere gange og udgange, hvis den forskubber sig, placeres i lastrum, der er konstrueret til at forhindre, at bagagen/fragten kan flytte sig.

OPS 1.280

Passagerernes placering

Luftfartsforetagendet skal udarbejde procedurer for at sikre, at passagererne er placeret således, at de i tilfælde af, at en nødevakuering er påkrævet, bedst kan medvirke til og ikke hæmmer evakueringen af flyvemaskinen.

OPS 1.285

Instruering af passagerer

Luftfartsforetagendet skal sikre:

(a) Generelt

(1) at passagererne mundtligt orienteres om sikkerhedsspørgsmål, hvilket helt eller delvist kan ske gennem en audiovisuel præsentation.

(2) at passagererne forsynes med en sikkerhedsbrochure, på hvilken instruktionerne i billedform viser, hvordan nødudstyr og nødudgange, som kan forventes anvendt af passagererne, fungerer.

(b) Før start

(1) at passagererne informeres om følgende spørgsmål, hvis disse er relevante:

(i) bestemmelser om rygning,

(ii) at ryglænet skal være i oprejst position og bordet klappet op,

(iii) nødudgangenes placering,

(iv) placering og anvendelse af gulvmarkeringer, som viser hen til nødudgangene,

(v) anbringelse af håndbagage,

(vi) begrænsninger i brugen af bærbart elektronisk udstyr og

(vii) placering og indhold af sikkerhedsbrochuren,

(2) at passagererne får en demonstration af følgende:

(i) brugen af sikkerhedsbælter og/eller sikkerhedsseler, herunder hvordan sikkerhedsbæltet og/eller sikkerhedsselen spændes og åbnes,

(ii) iltudstyrets placering og anvendelse, hvis påkrævet (se OPS 1.770 og OPS 1.775). Passagererne skal også informeres om, at rygning er forbudt, når der anvendes ilt, og

(iii) redningsvestenes placering og anvendelse, hvis påkrævet (se OPS 1.825).

(c) Efter start

(1) at passagererne, hvis det er relevant, gøres opmærksomme på følgende:

(i) bestemmelser om rygning og

(ii) brug af sikkerhedsbælter og/eller sikkerhedsseler.

(d) Før landing

(1) at passagererne, hvis det er relevant, gøres opmærksomme på følgende:

(i) bestemmelser om rygning,

(ii) brug af sikkerhedsbælter og/eller sikkerhedsseler,

(iii) at ryglænet skal være i oprejst position og bordet klappet op,

(iv) genanbringelse af håndbagage og

(v) begrænsninger i brugen af bærbart elektronisk udstyr.

(e) Efter landing

(1) at passagererne gøres opmærksomme på følgende:

(i) bestemmelser om rygning og

(ii) brug af sikkerhedsbælter og/eller sikkerhedsseler.

(f) at passagererne i tilfælde af en nødsituation under flyvning instrueres i de nødforanstaltninger, som egner sig for de pågældende forhold.

OPS 1.290

Forberedelse af flyvning

(a) Luftfartsforetagendet skal sikre, at der udfyldes en operationel flyveplan for hver planlagt flyvning.

(b) Luftfartøjschefen må ikke påbegynde en flyvning, medmindre han finder det godtgjort:

(1) at flyvemaskinen er luftdygtig,

(2) at flyvemaskinens konfiguration er i overensstemmelse med konfigurationsafvigelseslisten (CDL),

(3) at de instrumenter og det udstyr, som er nødvendigt, for at den pågældende flyvning kan gennemføres, er til rådighed i overensstemmelse med Subpart K og L,

(4) at instrumenter og udstyr er i funktionsdygtig stand, bortset fra det, der er tilladt i henhold til MEL,

(5) at de dele af driftshåndbogen, som er nødvendige for at gennemføre flyvningen, er til rådighed,

(6) at de dokumenter, yderligere oplysninger og formularer, som skal være til rådighed i henhold til OPS 1.125 og OPS 1.135, forefindes om bord,

(7) at aktuelle kort, diagrammer og tilhørende dokumenter eller tilsvarende data er til rådighed og dækker den planlagte operation af flyvemaskinen inklusive en eventuel afvigelse fra den planlagte rute, som med rimelighed kan forventes,

(8) at de faciliteter på jorden og ground services, som er nødvendige for den planlagte flyvning, er til rådighed og tilstrækkelige,

(9) at bestemmelserne i driftshåndbogen om kravene til brændstof, olie og ilt og om mindste sikre flyvehøjde, flyvepladsens operative minima og tilgængeligheden af alternative flyvepladser, hvor det er påkrævet, kan overholdes for den planlagte flyvning,

(10) at lasten er korrekt fordelt og forsvarligt sikret,

(11) at flyvemaskinens masse ved påbegyndelsen af startrullestrækningen er således, at flyvningen kan udføres i overensstemmelse med Subpart F til I, afhængigt af, hvad der er gældende, og

(12) at eventuelle operationelle begrænsninger ud over de begrænsninger, der er fastsat i underpunkt (9) og (11) ovenfor, kan overholdes.

OPS 1.295

Valg af flyvepladser

(a) Luftfartsforetagendet skal ved planlægning af en flyvning udarbejde procedurer for valg af destinationsflyvepladser og/eller alternative flyvepladser i overensstemmelse med OPS 1.220.

(b) Luftfartsforetagendet skal i den operationelle flyveplan vælge og specificere en alternativ startflyveplads, hvis det ikke er muligt at vende tilbage til afgangsflyvepladsen af vejr- eller driftsmæssige årsager. skal befinde sig inden for:

(1) For tomotorede flyvemaskiner enten:

(i) en times flyvetid ved marchfart med en motor ude af drift ifølge flyvehåndbogen (AFM) under standardforhold i vindstille baseret på den faktiske startmasse eller

(ii) to timer eller tiden til den godkendte alternative ETOPS-flyveplads, afhængigt af, hvilken der er kortest, ved marchfart med en motor ude af drift ifølge AFM under standardforhold i vindstille for flyvemaskiner og besætninger, der er godkendt til ETOPS, eller

(2) to timers flyvetid ved marchfart med en motor ude af drift ifølge AFM under standardforhold i vindstille baseret på den faktiske startmasse for tre- og firemotorede flyvemaskiner, og

(3) hvis AFM ikke indeholder en marchfart med en motor ude af drift, skal den hastighed, der anvendes ved beregningen, være den hastighed, der opnås med de(n) resterende motor(er) indstillet til maksimal kontinuerlig motorydelse.

(c) Luftfartsforetagendet skal vælge mindst en alternativ destination for hver IFR-flyvning, medmindre:

(1) både:

(i) varigheden af den planlagte flyvning fra start til landing ikke overstiger 6 timer, og

(ii) der er to særskilte landingsbaner til rådighed på destinationen og de fremherskende vejrforhold er således, at indflyvningen fra den relevante minimumssektorhøjde og landingen kan udføres i VMC i perioden fra en time før til en time efter det forventede tidspunkt for ankomst til destinationen,

eller

(2) destinationen er fjerntbeliggende, og der ikke findes nogen egnet alternativ destination.

(d) Flyselskabet skal vælge to alternative destinationer, når de relevante vejrrapporter eller -forudsigelser for destinationen eller en kombination deraf angiver:

(1) At vejrforholdene i en periode fra 1 time før til 1 time efter det forventede ankomsttidspunkt vil være dårligere end de gældende mindstekrav til planlægning eller

(2) når der ikke foreligger meteorologiske oplysninger.

(e) Luftfartsforetagendet skal angive eventuelle krævede alternative flyvepladser i den operationelle flyveplan.

OPS 1.297

Planlægningsminima for IFR-flyvninger

(a) Planlægningsminima for startalternativer. Luftfartsforetagendet må ikke vælge en flyveplads som alternativ startflyveplads, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil svare til eller være bedre end de gældende mindstekrav til landing, der er fastsat i overensstemmelse med OPS 1.225. Skydækkehøjden skal tages i betragtning, hvis de eneste muligheder for indflyvning er ikke-præcisions- og/eller cirklingindflyvning. Der skal tages hensyn til eventuelle begrænsninger i forbindelse med operationer med en motor ude af drift.

(b) Planlægningsminima for destinations- og alternative destinationsflyvepladser. Luftfartsforetagendet må kun vælge destinationsflyvepladsen og/eller alternativ(e) destinationsflyveplads(er), når de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil svare til eller være bedre end nedenstående gældende planlægningsminima:

(1) planlægningsminima for en destinationsflyveplads:

(i) RVR/sigtbarhed angivet i overensstemmelse med OPS 1.225 og

(ii) skydækkehøjden er lig med eller over MDH ved ikke-præcisions- eller cirklingindflyvning og

(2) planlægningsminima for alternativ(e) destinationsflyveplads(er):

Tabel 1

Planlægningsminima - en-route og alternative destinationsflyvepladser

Indflyvningstype // Planlægningsminima

Kat. II og III // Kat. I (Note 1)

Kat. I // Ikke-præcision

(note 1 & 2)

Ikke-præcision // Ikke-præcision

(note 1 & 2) plus

200 ft/1000 m

Cirkling // Cirkling

Note 1 RVR.

Note 2. Skydækkehøjden skal være lig med eller over MDH.

(c) Planlægningsminima for en alternativ flyveplads en-route. Luftfartsforetagendet må ikke vælge en flyveplads som alternativ flyveplads en-route, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil være lig med eller bedre end planlægningsminima i overensstemmelse med ovenstående tabel 1.

(d) Planlægningsminima for en alternativ ETOPS-flyveplads en-route. Luftfartsforetagendet må ikke vælge en flyveplads som alternativ ETOPS-flyveplads en-route, medmindre de aktuelle vejrrapporter eller -udsigter eller en given kombination heraf viser, at vejrforholdene i løbet af en periode, der begynder 1 time før og slutter 1 time efter det forventede tidspunkt for ankomst til flyvepladsen, vil være lig med eller bedre end de planlægningsminima, der foreskrives i nedenstående tabel 2, og i overensstemmelse med luftfartsforetagendets ETOPS-godkendelse.

Tabel 2

Planlægningsminima - ETOPS

>TABELPOSITION>

OPS 1.300

Indlevering af ATS-flyveplan

Luftfartsforetagendet skal sikre, at en flyvning ikke påbegyndes, medmindre der er indleveret en ATS-flyveplan eller indleveret tilstrækkelige oplysninger til, at alarmeringstjenesterne om nødvendigt kan aktiveres.

OPS 1.305

Påfyldning/udtømning af brændstof, mens passagererne er ved at gå om bord, er om bord eller er ved at gå fra borde

(se bilag 1.305 til OPS 1.001)

Flyselskabet skal sikre, at der ikke påfyldes/udtømmes Avgas eller brændstof af wide-cut typen på flyet (f.eks. Jet-B eller tilsvarende), eller hvis en blanding af disse brændstoftyper forekommer, når passagererne er ved at gå om bord, er om bord eller er ved at gå fra borde. Der skal i alle andre tilfælde træffes de fornødne foranstaltninger, og flyvemaskinen skal være tilstrækkeligt bemandet med kvalificeret personale, der er parat til at iværksætte og lede en evakuering af flyvemaskinen på den mest praktiske og hurtigst mulige måde.

OPS 1.307

Påfyldning/udtømning af wide-cut-brændstof

Luftfartsforetagendet skal udarbejde procedurer for påfyldning/udtømning af wide-cut-brændstof (f.eks. Jet B eller tilsvarende), hvis dette er påkrævet.

OPS 1.310

Besætningsmedlemmer på stationer

(a) Flyvebesætningsmedlemmer

(1) Under start og landing skal hvert flyvebesætningsmedlem, som er pålagt cockpittjeneste, være på sin station.

(2) I alle andre faser af flyvningen skal ethvert flyvebesætningsmedlem, som er pålagt cockpittjeneste, forblive på sin station, medmindre den pågældendes fravær er påkrævet for at udføre vedkommendes pligter i forbindelse med flyvningen eller for at dække fysiologiske behov under forudsætning af, at mindst en behørigt kvalificeret pilot til enhver tid forbliver ved flyvemaskinens styreudstyr.

(b) Kabinebesætningsmedlemmer. På alle dæk i flyvemaskinen, hvor der opholder sig passagerer, skal de påkrævede kabinebesætningsmedlemmer sidde på deres anviste stationer under start og landing, og når luftfartøjschefen skønner det nødvendigt af sikkerhedshensyn.

OPS 1.315

Udstyr til nødevakuering

Luftfartsforetagendet skal udarbejde procedurer for at sikre, at et udstyr til nødevakuering, der automatisk folder sig ud, er armeret før taxying, start og landing, når det er sikkert og praktisk muligt.

OPS 1.320

Sæder, sikkerhedsbælter og -seler

(a) Besætningsmedlemmer

(1) Under start og landing, og når luftfartøjschefen skønner det nødvendigt af sikkerhedshensyn, skal hvert besætningsmedlem være behørigt sikret med de til rådighed værende sikkerhedsbælter og -seler.

(2) I andre faser af flyvningen skal hvert flyvebesætningsmedlem i cockpittet holde sit sikkerhedsbælte fastspændt, når vedkommende befinder sig på sin station.

(b) Passagerer

(1) Før start og landing, under taxying, og når det skønnes nødvendigt af sikkerhedshensyn, skal luftfartøjschefen sikre, at alle passagerer om bord befinder sig i et sæde eller en køje med sikkerhedsbæltet eller sikkerhedsselen behørigt fastspændt, hvor en sådan findes.

(2) Luftfartsforetagendet skal påse, og luftfartschefen skal sikre, at flere passagerer i ét flysæde kun tillades i særlige sæder og udelukkende forekommer i forbindelse med en voksen og et barn, som er behørigt sikret med et supplerende bælte eller andet fastspændingsudstyr.

OPS 1.325

Sikring af passagerkabine og pantry(er)

(a) Luftfartsforetagendet skal udarbejde procedurer for at sikre, at alle udgange eller flugtveje er uden forhindringer før taxying, start og landing.

(b) Luftfartøjschefen skal sikre, at alt udstyr og al bagage er behørigt sikret før start og landing, og når dette skønnes nødvendigt af sikkerhedshensyn.

OPS 1.330

Nødudstyrets tilgængelighed

Luftfartøjschefen skal sikre, at det relevante nødudstyr til stadighed er let tilgængeligt til umiddelbar anvendelse.

OPS 1.335

Rygning om bord

(a) Luftfartøjschefen skal sikre, at det ikke er tilladt nogen om bord at ryge:

(1) når dette skønnes nødvendigt af sikkerhedshensyn,

(2) mens flyvemaskinen er på jorden, medmindre dette specifikt er tilladt i overensstemmelse med de procedurer, der er fastsat i driftshåndbogen,

(3) uden for de anviste rygeområder, i gangene og på toiletterne,

(4) i lastrum og/eller andre områder, hvor der transporteres fragt, som ikke er opbevaret i flammebestandige beholdere eller dækket af flammesikret kanvas og

(5) i de områder af kabinen, hvor der er ilttilførsel.

OPS 1.340

Vejrforhold

(a) Under en IFR-flyvning må luftfartøjschefen ikke:

(1) påbegynde starten eller

(2) fortsætte ud over det punkt, hvorfra der gælder en revideret flyveplan i tilfælde af genplanlægning under flyvningen,

medmindre der foreligger oplysninger, som viser, at de forventede vejrforhold på destinationen og/eller de(n) krævede alternative flyveplads(er), som foreskrives i OPS 1.295, er lig med eller bedre end de i OPS 1.297 fastsatte planlægningsminima.

(b) Under en IFR-flyvning må luftfartøjschefen ikke fortsætte ud over:

(1) beslutningspunktet, når beslutningspunktproceduren anvendes, eller

(2) det forudbestemte punkt, når proceduren for det forudbestemte punkt anvendes,

medmindre der foreligger oplysninger, som viser, at de forventede vejrforhold på destinationen og/eller de krævede alternative flyvepladser, som foreskrives i OPS 1.295, er lig med eller bedre end de gældende operative minima til flyvepladsen, som er fastsat i OPS 1.225.

(c) På IFR-flyvninger må luftfartøjschefen ikke fortsætte mod den planlagte destinationsflyveplads, medmindre de senest tilgængelige oplysninger viser, at vejrforholdene på destinationen eller mindst én alternativ destinationsflyveplads på det forventede ankomsttidspunkt svarer til eller er bedre end de planlægningsmæssigt gældende operative minima til flyvepladsen.

(d) Ved en VFR-flyvning må luftfartøjschefen ikke påbegynde starten, medmindre de aktuelle vejrrapporter eller en kombination af aktuelle rapporter og vejrudsigter viser, at vejrforholdene langs ruten eller den del af ruten, der skal flyves i henhold til VFR, på det pågældende tidspunkt er af en sådan beskaffenhed, at det er muligt at overholde disse regler.

OPS 1.345

Is og andre forurenende stoffer

(a) Luftfartsforetagendet skal udarbejde procedurer, som skal følges, når det er nødvendigt at foretage afisning og forebyggelse af isdannelse og hermed forbundne inspektioner af flyvemaskinen(erne) på jorden.

(b) En luftfartøjschef må ikke påbegynde starten, medmindre de udvendige overflader er fri for eventuelle forekomster, som kan have negativ indvirkning på flyvemaskinens ydeevne og/eller styrbarhed, dog bortset fra det, der er tilladt i flyvehåndbogen.

(c) En luftfartøjschef må ikke påbegynde en flyvning under kendte eller forventede isforhold, medmindre flyvemaskinen er certificeret og udstyret til at klare sådanne forhold.

OPS 1.350

Brændstof- og olieforsyning

En luftfartøjschef må ikke påbegynde en flyvning, medmindre han finder det godtgjort, at flyvemaskinen medfører mindst den planlagte mængde brændstof og olie til at gennemføre flyvningen sikkert, under hensyn til de forventede flyveforhold.

OPS 1.355

Startforhold

Inden starten påbegyndes, skal luftfartøjschefen sikre sig, at vejret på flyvepladsen og forholdene på den startbane, der påregnes anvendt, ifølge de oplysninger, han har til rådighed, ikke skulle forhindre en sikker start og afgang.

OPS 1.360

Anvendelse af startminima

Inden starten påbegyndes, skal luftfartøjschefen sikre sig, at RVR eller sigtbarheden i flyvemaskinens startretning svarer til eller er bedre end det gældende minimum.

OPS 1.365

Minimumsflyvehøjder

Luftfartøjschefen eller den pilot, til hvem udførelsen af flyvningen er blevet uddelegeret, må ikke flyve under de angivne minimumshøjder, undtagen når dette er nødvendigt ved start og landing.

OPS 1.370

Simulerede unormale situationer under flyvning

Luftfartsforetagendet skal udarbejde procedurer for at sikre, at unormale situationer eller nødsituationer, der kræver anvendelse af dele af eller alle procedurerne for unormale situationer eller nødsituationer og simulering af IMC med kunstige midler, ikke udføres under erhvervsmæssige lufttransportflyvninger.

OPS 1.375

Brændstofstyring under flyvning

(se bilag 1.375 til OPS 1.001)

(a) Luftfartsforetagendet skal udarbejde en procedure for at sikre, at der under flyvningen udføres brændstofcheck og brændstofstyring.

(b) Luftfartøjschefen skal sikre, at den mængde brugbart brændstof, der er tilbage under flyvning, ikke er mindre end den mængde brændstof, som er nødvendig for at fortsætte til en flyveplads, hvor der kan foretages en sikker landing med det endelige reservebrændstof, der er tilbage.

(c) Luftfartøjschefen skal erklære, at der foreligger en nødsituation, når det faktiske brugbare brændstof om bord er mindre end det endelige reservebrændstof.

OPS 1.385

Anvendelse af supplerende ilt

Luftfartøjschefen skal sikre, at flyvebesætningsmedlemmer, der udfører opgaver, som er vigtige for en sikker operation af flyvemaskinen under flyvning, kontinuerligt anvender supplerende ilt, hvis kabinehøjden overstiger 10.000 ft i en periode på over 30 minutter, og hvis kabinehøjden overstiger 13.000 ft.

OPS 1.390

Kosmisk stråling

(a) Aktiv overvågning

(1) Et luftfartsforetagende må ikke operere en flyvemaskine over 15.000 m (49.000 ft), medmindre det i OPS 1.680 angivne udstyr er anvendeligt og

(2) luftfartøjschefen eller den pilot, til hvem udførelsen af flyvningen er blevet uddelegeret, skal indlede en nedstigning så hurtigt, som det er praktisk muligt, når grænseværdierne, som er fastsat i driftshåndbogen, overstiges.

(b) Passiv overvågning

Luftfartsforetagendet skal tage hensyn til flyvebesætningens og kabinebesætningens risiko for kosmisk stråling under flyvningen og skal træffe følgende foranstaltninger for de besætningsmedlemmer, som kan blive udsat for bestråling med mere end 1 mSv pr. år:

(1) vurdere bestrålingen af besætningen

(2) tilrettelægge besætningens arbejdsskemaer, hvor det er praktisk muligt, så bestrålingen holdes under 6 mSv pr. år

(3) informere besætningen om den sundhedsrisiko, som er forbundet med den sandsynlige bestråling

(4) sikre, at arbejdsskemaerne for kvindelige besætningsmedlemmer, når de pågældende har underrettet luftfartsforetagendet om, at de er gravide, holder den tilsvarende dosis for fostret så lav, som det med rimelighed er muligt, og i alle tilfælde sikre, at dosen ikke overstiger 1 mSv i den resterende del af graviditeten

(5) sikre, at der føres journaler over hvert berørt flyve- eller kabinebesætningsmedlem, når det skønnes sandsynligt, at risikoen for bestråling vil overstige 6 mSv pr. år, og sikre, at der føres passende lægelig kontrol.

OPS 1.395

Sporing af jordens nærhed

Hvis et flyvebesætningsmedlem opdager eller et terrænnærhedsadvarselssystem sporer, at afstanden til jorden er uacceptabel, skal luftfartøjschefen eller den pilot, til hvem udførelsen af flyvningen er uddelegeret, sikre, at der straks iværksættes korrigerende handling for at etablere sikre flyveforhold.

OPS 1.400

Indflyvnings- og landingsforhold

Før indflyvning til landing påbegyndes skal luftfartøjschefen sikre sig, at vejret på flyvepladsen og forholdene på den landingsbane, der påregnes anvendt, ikke ifølge de oplysninger, han har til rådighed, skulle forhindre sikker indflyvning, landing eller overskydning ud fra de oplysninger om ydeevne, der er indeholdt i driftshåndbogen.

OPS 1.405

Indflyvningens påbegyndelse og fortsættelse

(a) Luftfartøjschefen eller den pilot, til hvem flyvningens udførelse er uddelegeret, kan påbegynde en instrumentindflyvning uanset den rapporterede RVR/sigtbarhed, men indflyvningen må ikke fortsættes ud over det ydre markeringsfyr eller en tilsvarende position, hvis den rapporterede RVR/sigtbarhed er lavere end de gældende minima.

(b) Hvor der ikke foreligger RVR, kan luftfartøjschefen udlede en RVR-værdi ved at konvertere den rapporterede sigtbarhed i overensstemmelse med underpunkt (h) i bilag 1 til OPS 1.430.

(c) Såfremt den rapporterede RVR/sigtbarhed falder til under det gældende minimum, efter at det ydre markeringsfyr eller en tilsvarende position i overensstemmelse med ovenstående punkt (a) er passeret, kan luftfartøjschefen fortsætte indflyvningen til DA/H eller MDA/H.

(d) Såfremt der ikke findes et ydre markeringsfyr eller en tilsvarende position, skal luftfartøjschefen træffe beslutning om at fortsætte eller opgive indflyvningen før nedstigning til under 1000 ft over flyvepladsen i det endelige indflyvningssegment.

(e) Piloten kan fortsætte indflyvningen under DA/H eller MDA/H, og landingen kan fuldføres, forudsat at den krævede visuelle reference etableres ved DA/H eller MDA/H og opretholdes.

OPS 1.410

Operationelle procedurer - tærskelkrydsningshøjde

Luftfartsforetagendet skal udarbejde operationelle procedurer, som er beregnet til at sikre, at en flyvemaskine, der anvendes til at udføre præcisionsindflyvninger, krydser tærskelen med en sikker margin med flyvemaskinen i landingskonfiguration og -stilling.

OPS 1.415

Rejselogbog

Luftfartøjschefen skal sikre, at rejseloggen udfyldes.

OPS 1.420

Hændelsesrapportering

(a) Flyvehændelser

(1) En flyvemaskines luftfartsforetagende eller luftfartøjschef skal til Myndigheden indgive en rapport om enhver hændelse, der har eller kunne have bragt flyvningens sikkerhed i fare.

(2) Rapporterne skal afsendes inden for 72 timer efter hændelsen, medmindre særlige omstændigheder forhindrer dette.

(b) Tekniske defekter og overskridelse af tekniske begrænsninger. Luftfartøjschefen skal sikre, at alle tekniske defekter og overskridelser af tekniske begrænsninger, som forekommer, mens den pågældende er ansvarlig for flyvningen, registreres i flyvemaskinens tekniske log.

(c) Lufttrafikhændelser. Luftfartøjschefen skal indgive en rapport om lufttrafikhændelser i overensstemmelse med ICAO PANS RAC, hver gang en flyvemaskine under flyvning har været bragt i fare af:

(1) en nær-kollision med en anden flyvende anordning eller

(2) lufttrafiktjenesters eller flyvebesætningens mangelfulde lufttrafikprocedurer eller manglende overholdelse af gældende procedurer eller

(3) svigtende ATS-faciliteter.

(d) Fuglerisici og sammenstød med fugle

(1) Luftfartøjschefen skal straks informere den relevante jordstation, hvis der observeres en potentiel fuglerisiko.

(2) Luftfartøjschefen skal efter landingen indgive en skriftlig rapport om sammenstød med fugle, såfremt den flyvemaskine, som han er ansvarlig for, kommer ud for sammenstød med fugle.

(e) Nødsituationer under flyvninger med farligt gods om bord. Hvis der forekommer en nødsituation under flyvningen, og situationen tillader det, skal luftfartøjschefe